سەرەکی » مانشێت » تەلەڤزیۆنی کوردی\nئەمڕۆ گۆرانی دیاردەیەکی گیانی بە گیانیانەی ژیانی رۆژانەمانە و مەسەلەیەکی شارستانیە و دەبێت لە رێگەی هونەرەوە بە تایبەتی (گۆرانی) روویەکی جوانی ژیان و گوزەرانی نەتەوەکەمان پیشان بدەین و کاتی ئەوە هاتووە بژار و دەستکاری تێکستی گۆرانییەکان بکەین (بە تایبەتی ئەو گۆرانییانەی لە تەلەڤزیۆن و رادیۆ پەخش و بڵاودەبێتەوە) چونکە زۆر لە تێکستەکان کاریگەری خراپیان دەبێت لە رووی گەیاندن و بەرپرسیارێتی و لە هەمان کاتدا پێوەرە بۆ ئاستی رۆشنبیریشمان، لە مێژە دەڵێن : ئەگەر دەتەوێ ئاستی رۆشنبیری نەتەوەیەک بزانیت گوێ بۆ مۆسیقا و گۆرانییەکەی شل بکە.\n(تۆمابوا) ی کوردناس دەڵێت: گۆرانی کوردی گەلێک چەشنی هەیە، ئەو گۆرانییەی بە شەو دەوترێت بابەتی رۆژ نییە، ئەوەی منداڵ دەیڵێت لە گۆرانی گەورە جودایە، گەورە گۆرانی منداڵ ناڵێت، بە کورتی گۆرانی کوردی کات و شوێن و جۆری جیاوازە و دەگۆڕدرێن.\nکەسێکی کوردناس دەربارەی گۆرانی کوردی وا دەڵێت و خۆشمان بە تایبەتی تەلەڤزیۆنی کوردی (مێش میوانمان نییە و خەمساردین) بەرانبەر گۆرانی کوردی چونکە (گۆرانی پیاوانەیە و منداڵ دەیڵێت، گۆرانی ژنانەیە و پیاوان دەیڵێن و منداڵانەیە منداڵ نایڵێت).\nجگە لەمە ناکرێت هەندێک گۆرانی کە تێکستەکەی دەشێ بۆ کۆڕ و مەجلیسێک لە نێو ماڵ و چوا دیواردا گەر بگووترێت ئاسایی بێت بەڵام تۆ لە تەلەڤزیۆنەوە پەخش و بڵاوی بکەیتەوە، سەرنج بدەن\nمشتێک نموونەی خەروارێکە، تا هەنووکە ئەم گۆرانییانە لە تەلەڤزیۆنی کوردییەوە بڵاودەبێتەوە، پێویستە : یان ئەوەتا ئەم گۆرانییانە ئەرشیڤ بکرێت کە قۆناغێکە لە قۆناغەکانی مێژووی گۆرانی کوردی یان ئەگەر بڵاودەکرێتەوە دەستکاری تێکستەکانی بکرێت، سەرنج بدەن :\nـــ دەست بەردە لە كابرای پیر.\nـــ لەمن و لە گولەی مێردت كاممانت زۆر خۆش دەوێ.\nــ بێوەژنە دەردی لە من.\nـــ سێ مانگەی زستان دایكت نەخۆش بێت\nـــ. لەسەر ماچێكت شەڕە خەنجەرە.\nـــ دایكەكەت بمرێ، باوكت بێ ئیمان.\nـــ تۆ قولە رەشی قەیناكا.\nـــ. جوانی جوانی بە ملیۆنێ هەرزانی.\nــ تەلەبی لە خودا ئەکەم چارەت لە گولەی نەنووسێ.\nــ ئەگەر بۆ خۆت رازی بیت وەی گولەی دەرمان خوارد ئەکەم.\nــ رەبی بابانت شێوێ ئەتۆ لە گولەی خەساری.\nــ لانک لانک لانکۆڵێ لانک لە دار هەنارێ\nئەک رۆڵە سەر دڵ خڕبی\nشەو درەنگە بۆ جێژوانێ.\nــ سپی سادە بەلاشە\nسور و سپی قوماشە\nئەسمەر بێ خاڵ لە رووت بێ\nوەکو تۆپی قوماشـــــــــە.\n(ئایا ئەم گۆرانییانە : هەستی بەرانبەر ــ بەتایبەتی بینەر و بیسەران ــ بریندار ناکات؟\nئاستی رۆشنبیری دەرناخات؟\nسەنگەر گرتن و هەوڵدان بۆ کوشتن و مافی خەڵک خواردن نییە.؟!\nروویەکی ناشیرینی ژیانی نەتەوەکەمان، لە رووی هونەرەوە (گۆرانی) پیشانی دنیا نادەین؟.)\nمەبەستەکە ئەوەیە، تەلەڤزیۆنی کوردی بابەتێک پەخش و بڵاودەکاتەوە کە بۆ تەلەڤزیۆن نابێت چونکە لە زۆر (بەستە) ی شایی و گۆرانی میللی، حەزکردن روو لە ژنی شوکرد و خاوەن هاوسەر و مێرد دەکات وەک هەموو جارێک (شایەر ــ دیارە شایەر شایەنی رێزلێنانە چونکە ئەرشیڤێک و بەرهەمێکی زۆری ئەدەب و هونەری گۆرانی لایە و هونەرمەندێکی میللی یە و بژیۆی لەسەر گۆرانی وتنە و گۆرانی وتن بووە بە پیشەی رۆژانەی)، شایەر دەڵێت : (مێردە گولەی بمرێ) یا ناوێرم بێنم ناوی، یا گۆرانی (لانکۆڵێ)، ئەمە پیشاندانی رووی ناشیرینی کۆمەڵی ئێمە و ژنی ئێمە نییە بۆ دەرفەتی ژوانێک و منداڵیش ناخەوێ، شایەر بۆ خەڵک دەڵێت و خەڵکیش لە کوێدا پێی خۆش بێ و چی پێ خۆش بێ شایەر لەوێدا بۆی دەڵێ، بەڵام ئەم بابەتە بۆ تەلەڤزیۆنێک نابێت نەک لۆکاڵ چ جای سەتەلایت.\nئێمە رەخنە و گلەییەکەمان لە تەلەڤزیۆنە چونکە ئەوەتا سەرنج بدەن : پێشکەشکەر : بۆیە گەعدە خۆشە گۆرانیت بەسەردا هەڵدەدەن، ئەمە لە چییەوە سەرچاوەی گرتووە تەلەڤزیۆنێک لە رێگەی پێشکەشکەرێک کە سەرە واو لە سکیدا نییە و هیچ شارەزاییەکی دەربارەی هونەری گۆرانی کوردی نییە، شایەرێکی هێناوە (کە وەک لە پێشەوە باسمان کە شایەر شایەنی رێزە) کە کاری ئەو گۆرانی وتنە بەرانبەر بڕێک پارە، بۆیە هەر بەو هەوایەی گۆرانی بێژی خەڵکە، خەڵکیش لە کوێدا پێی خۆش بێ و چی پێ خۆش بێ لەوێدا بۆی دەڵێت کەزۆر جار هەست ناکات لە نێو تەلەڤزیۆنێکدایە و بە هەوای شایی و بۆنەکان روو لە ژنی شوکردوو دەکات و ئەوەی دەیڵێت نایڵێتەوە و چەپڵە و جۆش و خرۆشی پێشکەشکەریش زیاتر گەرمی دەکات، تۆ بڕوانە کەسێک، خێرەومەندێک لەم تەلەڤزیۆنەدا نییە بڵێت ئەم بابەتە بۆ تەلەڤزیۆن بە تایبەتیش (پەخشی سەتەلایت) ناگونجێ و رێگەپێدراو نییە.\nئەم هەویرە ئاو زۆر دەکێشێت، ئەمە جگە لە هەڵەی زمان و نەشارەزایی لە زمانی کوردیدا و هێنان و بردنی وشە بەدڵی خۆی\nسەرنج بدەن پێشکەشکەری بەرنامەیەک چی دەڵێت !\nمیوانەكەم زۆر تایبەتە\nگۆرانی بێژێكی تایبەت، میوانەكانم\nبەختیان ھەیە، ئەم گۆرانی بێژە تایبەتە بۆ یەكەم جار لە پرۆگرامەكەی منەوە، پاش گەڕانەوەی بۆ وڵات میوانداری ئەكرێت.\nكەسێك نییە، بڵێت دادەگیان : میوانی تایبەت، گۆرانی بێژی تایبەت، مانای چی؟\nئاخ خوێندەواری فریامان كەوە.\nكورد دەڵێت : میوانی ئازیز، خۆشەویست، ناوەخت، دوورە وڵات…..\nهەروەها پێشکەشکەرێک هیچ زانیارییەکی لەسەر گۆرانی کوردی (بەستە و مەقام) نییە کەچی بەرنامەی دیدار لەگەڵ گۆرانی بێژان پێشکەش دەکات :\nپێشکەشکەر : بە گۆرانی بێژ دەڵێت مقامێکمان بۆ بڵێ\nگۆرانی بێژ : ناوی مقامەکان دەزانیت؟\nپێشکەشکەر : ناویان نازانم.\nدەبێت هەر بۆ تەلەڤزیۆنی کوردی بگرین کاتێک پێشکەشکەرێک لە تەلەڤزیۆنێکەوە کە پەخشی سەتەلایت بێت و هیچ زانیارییەکی لەسەر بەرنامەیەک نەبێت کە خۆی پێشکەشی دەکات، دیارە بینەری بەرنامەکە دە هێندەی دڵسۆزانی ئەو تەلەڤزیۆنە خەم دای دەگرێت و خەم دەخوات بۆ داماوی و کۆڵەواری و نەشارەزایی پێشکەشکەرانی ئێمە لە چاو پێشکەشکەرانی تەلەڤزیۆنی دنیا بە تایبەتی دەوروبەر و دراوسێ، ئایا چ پاساوێک هەیە بۆ ئەمە، وا دیارە ئێمە زۆرمان ماوە تا لە ئاست تەلەڤزیۆنی دنیادا بین بۆیە کە لە سەرکردەیەکی کورد دەپرسن چۆن لە تەلەڤزیۆنی کوردی دەڕوانیت لە چاو تەلەڤزیۆنی دنیادا، لە وەڵام دا دەڵێت : جیاوازییەکە وەک ئۆتۆمۆبیلی باغە و\nلەگەڵ ئەپەڕی رێزم بۆ دڵسۆزان و خەمخۆرانی تەلەڤزیۆنی کوردی، دیارە مەبەستەکە هەر ئەو پەندەیە کە دەڵێت :\nدۆست ئەوەیە دەمگرێنێ، دوژمنیش ئەوەیە پێم پێ دەکەنێ


شارەوانیی ئیستەنبۆڵ 5 ملیار دۆلار قەرزارە\nکارزان گلی 07/07/2019 - 20:04 بڵاوکراوەتەوە لە ئابووری/جیهان\nشارەوانیی ئیستەنبۆڵ كە گەورەترین شارەوانیی توركیایە، قەرزێكی زۆری لەسەر كەڵەكە بووە، بە جۆرێك بەر لە ئەنجامدانی هەڵبژاردنی 23ی حوزەیران، قەرزەكە 26 ملیار و 700 ملیۆن لیرەی توركی بوو، بەڵام دوای هەڵبژاردن قەرزەكە گەیشتووەتە 30 ملیار لیرە، كە دەكاتە 5.3 ملیار دۆلاری ئەمریكی.\nلە دوای هەڵبژاردنی شارەوانیی 31ی حوزەیراندا، ئەكرەم ئیمامئۆغلو توانی سەرۆكی شارەوانیی ئیستەنبۆڵ بباتەوە، بەڵام كۆمیسیۆنی باڵای هەڵبژاردنەكان بڕیاری دا هەڵبژاردن لە 23ی حوزەیراندا لە ئیستەنبۆڵ دووبارە بكرێتەوە، تا كاتی هەڵبژاردنیش والیی ئیستەنبۆڵ بە وەكالەت پۆستی سەرۆكی شارەوانی بەڕێوە بردووە، واتە 51 رۆژ سەرۆكی شارەوانی بە وەكالەت بەڕێوە بردووە.\nرۆژنامەی (سۆزجو)ی توركی ئاشكرای كرد بەر لە ئەنجامدانی هەڵبژاردنەكەی حوزەیران، شارەوانیی ئیستەنبۆڵ 26 ملیار و 300 ملیۆن لیرەی توركی قەرزار بووە، بەڵام والی ئەو قەرزەی بەرز كردووەتەوە بۆ 30 ملیار لیرەی توركی، ئەمەش دەریدەخات كە خەرجی زیادیان بەكار هێناوە، یاخود بە مەبەست ئەو قەرزەیان بۆ سەرۆكی شارەوانی تازە بەجێ هێشتووە.\nجگە لە ئیستەنبۆڵ، لە زۆربەی ئەو شارانەی سەرۆكی شارەوانی كەوتووەتە دەست ئۆپۆزسیۆن، قەرزێكی زۆر كەڵەكە بووە و سەرۆكی شارەوانی تازە ناتوانێ بە هیچ شێوەیەك ئەو قەرزانە بداتەوە و پڕۆژەی تازە جێبەجێ بكات.\nزۆرێك لە سەرۆك شارەوانییە هەڵبژێردراوەكان پێیانوایە بە مەبەست ئەو قەرزانەیان بۆ بەجێ هێشتوون، تا نەتوانن كار بكەن.\nهەروەها سەرۆكی شارەوانیی مێرسین كە سەر بە جەهەپەیە، لە كۆنگرەیەكی رۆژنامەوانیدا ئاشكرای كرد ناتوانێ هیچ پڕۆژەیەكی تازە ئەنجام بدات، بەڵكو تەنیا كار دەكات بۆ دانەوەی قەرزەكان.


سامسۆنگ کار لەسەر تایبەتمەندییەکی نوێی گوێزەرەوەی زانیارییەکانی وەکو AirDrop ـی ئامێرەکانی ئەپڵ دەکات – کەی ئای تی ئێن\n|ڤیدیۆ| بیڵ گەیتس سەبارەت بە Windows 8و Windows Phone 8و Microsoft Surface دەدوێت.\nسامسۆنگ 24, كانونی دووه‌م 2020\nڕاپۆرتێکی پێگەی XDA Developers ئاشکرای کردووە کە کۆمپانیای سامسۆنگ کار لەسەر تایبەتمەندییەکی نوێی گوێزەرەوەی زانیارییەکانی هاوشێوەی AirDrop ـی ئامێرەکانی ئەپڵ دەکات.\nتایبەتمەندییە نوێیەکە ناوی Quick Share ـە و توانای دەبێت زانیارییە جۆراوجۆرەکان لە نێوان ئامێرەکانی سامسۆنگدا بگوازێتەوە، هەر وەکو AirDrop ـی ئامێرەکانی ئەپڵ. پێگەکە توانیویانە تایبەتمەندییە نوێیەکە لە شێوەی ئەپدا بەدەست بهێنن و ژمارەیەک وێنەیان بڵاو کردۆتەوە. لە تایبەتمەندییەکەدا، دەتوانیت ئەو کەسانەش سنووردار بکرێن کە ناتەوێت زانیارییە جۆراوجۆرەکانت بۆ بنێرن.\nبۆ گواستنەوەی زانیارییەکان، تایبەتمەندی Quick Share زانیارییەکان بار دەکاتە نێو خزمەتگوزاری هەوری Samsung Cloud بەر لەوەی لە ئامێرەکەتدا دابگیرێن، هەر بۆیە پێدەچێت قەبارەی زانیارییە گوازراوەکان بۆ پەڕگەیەک 1 گێگابایت ببێت و لە ڕۆژێکیشدا 2 گێگابایت ببێت.\nتەنانەت پێگەی XDA Developers چۆنیەتی بەکارهێنانی تایبەتمەندییەکەی کردووە بە ڤیدیۆیەک:\nلە دواین وەشانەکانی Android ـدا، تایبەتمەندییەک بە ناوی Nearby Sharing لە پانێڵی ڕێکخستنی خێرادا بەدی کرابوو کە دەگوترا توانای دەبێت زانیارییەکان بۆ مۆبایلە نزیکەکانی چواردەور بنێرێت، یەکەمجار تایبەتمەندییە ناوی Fast Share بوو و لە مانگی 6 ـی ساڵی ڕابردوودا ڕاگەیاندرا، بەڵام وا دەردەکەوێت تاوەکو ئێستا لە ژێر گەشەپێداندا بێت.\nلە ساڵی 2011 ـەوە، ئامێرە کارکردووەکانی iOS و macOS ـی ئەپڵ خاوەن تایبەتمەندی AirDrop ـن تایبەت بە گواستنەوەی زانیارییە جۆراوجۆرەکان. وا دیارە سامسۆنگ دەیەوێت کۆتایی بە نەبوونی تایبەتمەندییەکی لەو جۆرە لە ئامێرەکانیدا بهێنێت.\nکۆمپانیای سامسۆنگ تاکە کۆمپانیا نییە کە کار لەسەر تایبەتمەندییەکی هاوشێوەی AirDrop ـی ئەپڵ دەکات، بەڵکو هەر سێ کۆمپانیای چینی، شاومی و ئۆپۆ و ڤیڤۆ، لە ڕابردوودا ڕایانگەیاندبوو کە کار لەسەر تایبەتمەندییەکی گوێزەرەوەی زانیارییەکان دەکەن تاوەکو توانای هەبێت زانیارییەکان لەسەر ئامێرەکانی هەر سێ کۆمپانیاکە بگوازێتەوە.\nئەم تایبەتمەندییە نوێیەی سامسۆنگ توانای دەبێت لە سەرجەم ئامێر و مۆبایلەکانی کۆمپانیاکاندا کار بکات و پێدەچێت لە ڕووکاری داهاتووی OneUI ـدا جێگیر بکرێت.\nچاوەڕوان دەکرێت لەگەڵ ڕاگەیاندنی مۆبایلەکانی Galaxy S20 لە 11 ـی مانگی داهاتوودا، سامسۆنگ وردەکارییەکان دەربارەی تایبەتمەندی نوێی Quick Share ئاشکرا بکات.\nتاگەکان AirDrop Apple Quick Share Samsung Samsung Galaxy S20 تایبەتمەندی نوێ سامسۆنگ هەواڵ


كۆسره‌ت ره‌سوڵ لەبارەی دەروازە سنورییەکان نامەیەکی هۆشداری دەداتە هاوسه‌رۆكانی یه‌كێتی\nئه‌ڵمانیا مانه‌وه‌ی هێزه‌كانی له عیراق درێژكرده‌وه\nکۆسرەت رەسوڵ بەشداری لە هەڵبژاردنی هاوسەرۆکانی یەکێتی دەکات 2020.02.18\nسه‌رۆكی ئه‌نجومه‌نی باڵای سیاسی و به‌رژه‌وه‌ندی یه‌كێتی داوا لە هاوسەرۆکانی حزبەکەی دەکات رێوشوێنی پێویست بگرنه‌به‌ر و كۆتایی به‌و كاره نایاساییانه بێنن کە لەدەروازە سنورییەکان دەکرێت و "بووەتە هۆی خراپبوونی ناوبانگی یەکێتی"، بەپێچەوانەوە به‌گوێره‌ی ئه‌و ده‌سه‌ڵاته‌ی له كۆنگره پێیاندراوه هه‌نگاوی پێویست ده‌گرنه‌به‌ر.\nكۆسره‌ت ره‌سوڵ، سه‌رۆكی ئه‌نجومه‌نی باڵای سیاسی و به‌رژه‌وه‌ندی یه‌كێتی لە نامەیەکدا کە ئاڕاستەی بافڵ تاڵەبانی و لاهور شێخ جەنگی هاوسەرۆکانی حزبەکەی کردوە و ماڵپەڕی (شارپرێس) نامەکەی بڵاوکردوەتەوە ئاماژەی بەوەکردوە، "كوردستان به دۆخێكی سه‌ختی ئابووریدا تێده‌په‌ڕێت و ژیان و گوزه‌رانی هاوڵاتیان له ئاستێكی زۆر خراپدایه، حكومه‌تی هه‌رێمی كوردستانیش ناتوانێت له‌كاتی خۆیدا مووچه بدات و فه‌رمانبه‌ران و مووچه‌خۆران له چاوه‌ڕوانی هاتنی مووچه‌كانیانن، له‌ملاشه‌وه گه‌نده‌ڵی په‌ره‌ی سه‌ندووه و ورده ورده فراوان ده‌بێت".\nئه‌وه‌شی خستووه‌ته‌ڕوو، "به‌گوێره ئه‌و دۆكۆمێنت و به‌ڵگانه‌ی كه رۆژانه به‌ده‌ستمان ده‌گات، به‌داخه‌وه له مه‌رزه‌كانی په‌روێزخان و باشماخ و چه‌ند شوێنێكی تر كاری نایاسایی زۆر ئه‌نجامده‌درێت، كه ئه‌م كارانه بوونه‌ته هۆی خراپی ناوبانگی یه‌كێتی له دواجاردا دژی به‌رچه‌وه‌ندیه به‌ڵاكانی حزبه‌كه‌مان و گه‌له‌كه‌مان ده‌شكێته‌وه".\nسه‌رۆكی ئه‌نجومه‌نی باڵای سیاسی بۆ هاوسه‌رۆكانی یه‌كێتی ده‌ڵێت، "له رێگه‌ی ئه‌م نامه‌یه‌وه ئاگادارتان ده‌كه‌ینه‌وه كه رێوشوێنی پێویست بگرنه‌به‌ر و كۆتایی به‌و كاره نایاساییانه بێنن، هه‌ركه‌سێك له هه‌ر پله‌و پۆستێكدا بێت ده‌بێت لێپرسینه‌وه‌ی له‌گه‌ڵدا بكرێت و سزابدرێت".\nهۆشداریش ده‌دات له ئه‌گه‌ری هه‌نگاو نه‌هاویشتنیان و رێگری نه‌كردن له‌و كارانه، "به‌گوێره‌ی ئه‌و ده‌سه‌ڵاته‌ی له كۆنگره پێماندراوه هه‌نگاوی پێویست ده‌گرینه‌به‌ر".


دوو بومه‌له‌رزه به‌گوڕى 6.8 و 6.9 پله ئه‌ندۆنیسیای هه‌ژاند » پێگەی تۆڕی میدیای عێراقی\nدوو بومه‌له‌رزه به‌گوڕى 6.8 و 6.9 پله ئه‌ندۆنیسیای هه‌ژاند\nئه‌مڕۆ چوارشه‌ممه دو بومه‌له‌رزه به‌گوڕی 6.8 و 6.9 پله بەپێوەری رێخته‌ر ناوچه‌ی سۆمتره‌ی ئه‌ندۆنیسیای هه‌ژاند و ژماره‌یه‌ك قوربانی لێکەوتەوە.\nپێگه‌ی بومه‌له‌رزه‌زانی ئه‌مریكی بڵاویكرده‌وه، بەرەبەیانی ئەمڕۆ چوارشه‌ممه دو بومه‌له‌رزه به‌گوڕی 6.8 و 6.9 پله بەپێوەری رێخته‌ر به قوڵایی 10 كیلۆمه‌تر ناوچه‌ی سۆمتره‌ی ئه‌ندۆنیسیای هه‌ژاند.\nبەهۆی بومەلەرزەکەوە هاوڵاتیه‌كی فلیپینی گیانی له‌ده‌ستداوه و زیاتر له 170 كه‌سی دیكه‌ش به‌هۆی روخانی باڵه‌خانه و چه‌ند دیوارێكه‌وه برینداربون، هاوكات 300 كه‌سیش ماڵه‌كانیان به‌جێهێشتوه، زیانیش گه‌یشتوه به زیاتر له 600 باڵه‌خانه و خانوی هاوڵاتیان، ترس و دڵه‌راوكێش له‌لای زیاتر له شه‌ش هه‌زار كه‌س دروستبوه.\nهاوكات كه‌ناڵی ته‌له‌فیزۆنی ناوچه‌ی ویلتۆنی ئه‌ندۆنیسیا باسی لەوەکردوە، پاش بومه‌له‌رزه‌كه ژیان ئاسایی بوه‌ته‌وه، بەڵام له هه‌ر كاتژمێرێكدا یاخود له هه‌ر 30 خوله‌كێكدا بومه‌له‌رزه‌یه‌ك روده‌دات و هاوڵاتیان هه‌ستی پێناكه‌ن.\nله‌لایه‌كی دیكه‌شه‌وه به‌شی كه‌شناسی و زانستی زه‌وی و جیۆفیزیای ئه‌ندۆنیسیا رایگه‌یاندوه، له ناوچه‌كانی بنجكۆلۆ و بادنج و چه‌ند ناوچه‌یه‌كی دیكه هاوڵاتیان هه‌ستیان به بومه‌له‌رزه‌كه كردوه.


ئیسماعیل تەنیا: ناتوانین بۆت بگرین نەوەک نیشتیمان جێمانبهێڵێت. – WTARIKURD\nعوسمانییەکان، هەتا ئاو لەدوایان ڕۆیشت، هاژوشتیان. وەک ئەو زەمانەی ئێستامان، با بە ئاڕاستەی ڕۆیشتنی کەشتییەکەی ئەوان، هەڵیکردبوو. لەبەرگی ئایینی و دوا خەلیفەی ئیسلام و بەناوی (فەتحول موبین)ەوە، بە کەیف و ماشای خۆیان چەندین شارو وڵات و پێگەی جوگرافیای گرنگ و، نەتەوەو ئۆڵی جیا جیایان، خستە ژێر ڕکێفی خۆیان. هەر وەک ئێستا، بە ناوی قورئان و ئاین و خۆ بەدوا خەلیفەی موسڵمانان، خۆیان ناساند. چی باشە نەیانکرد، بۆ زوڵم و زۆرو خراپە کارییەکانیشیان، دەتوانن لە لاپەڕەکانی سەر ڕەفەکانی مێژوو بپرسن. کە بایەکە شکاو کەشتییەکەیان وەک کەری دێزەی غەزریو، هەنگاوێکی تر نەچووە پێشەوە. ئیدی هەر بەوە ڕاگەیشتن هەڵبێن و پایدۆز لە کورسی و حوکم و سەڵتەنەکەیان، بکەن، بەڵام بە دەستی بەتاڵ نەگەڕانەوە، هەرچی لە عەمبارو کەندو و هەمبانەی ئەو خەڵکە هەژارو ژێر دەستەیە هەبوو، هەموویان بەتاڵان، برد. لە دەورو بەری کۆتایی هاتنی شەڕی یەکەمی جیهانی و شکست هێنانی عوسمانییەکان و تاڵان و بڕۆ کردنی میللەتە ژێر دەستەکانیان، گرانی گەورە داکەت. بە هەزاران کەس، بەهۆی بەربڵاوی نەخۆشییە کوشندەکان و هەژاری و برسێتی، گیانیان لەدەستدا. بە گوێرەی گێڕانەوەکان، خەڵک بە شاردنەوەو ژێر گڵ کردنی تەرمەکان، ڕانەگەیشتونە. (عەزیز گۆران)، جوتیارێکی خانەدان و دەست ڕۆیشتو و خاوەن مێگەلە مەڕی گوندی (گۆمەگڕو)، بوو. باوکم، (حەسەن فات ١٩١٢- ١٩/٥/١٩٩٨ )، ئەو کات تەمەنی پێنج بۆ شەش ساڵان بووە. گوێم لە گێڕانەوەی چەندین ڕوداوی دڵتەزێن و ناخ هەژێن، لە زاری ئەوەوە، بووە. ئەو دەیگوت: عەزیز گۆران، دراوسێیەکی دەرگا بە دەرگای ماڵمان بوو، تەنها دیوارێکی کورتە باڵا سنوری ماڵەکانمانی لێک جودا کردبۆوە. شەو و ڕۆژ لەگەڵ یەک بووین. هەر لەسەر دیوارەوە، چێشتە خۆشەکانمان، ئاڵوگۆڕ دەکرد. ناوبراو، هەموو ڕۆژێک گیرفانەکانی پاڵتۆ و شەرواڵەکەی پڕ لە گەنم و نیسک و نۆک، دەکرد. لە کوچەو کۆڵانەکانی گوند، توشی هەر منداڵێک هاتبا، دەستی لە گیرفانەکانی ڕادەکردو چنگێک گەنم و نیسک و نۆکی دەردەهێناو، لەدەستی دەکردن و لە ڕەشەبای مەرگ و برسێتی، رزگاری دەکردن. باوکم چەندین جار دەیگوت: عەزیز گۆران ئەوەندە بە بەزەیی و بەخشندە بوو، گەر خودا بەهیچ شتێک لێی خۆش نەبێت، بەم بەخشندەییەی، لێی خۆش دەبێت و ڕەوانەی بەهەشتی دەکات. ناوبراو چەند منداڵێکی هەبوو ، لەوانە: ڕەزا، ڕەشید، ساڵح. ئەوەی دواییان ، کە دواتر بە (حاجی ساڵح ١٩١٣- ١٦/٥/١٩٩٠) ناسرا، بە ساڵێک لە باوکم (حەسەن فات)، بچووکتر بوو. سەرەڕای نزیکی شوێنی نیشتەجێ بوون، زۆر لە ڕۆحی یەکتریش نزیک بوون. باوکم، پیاوێکی هەژاری نەخوێندەوارو زاکیرە تیژ، (حاجی ساڵح)یش، جوتیارێکی حاڵ خۆش و خاوەن مێگەلە مەڕو حسێب گرێکی بە توانا بوو، زۆر باش سەری لە ڕۆژژمێرو باری کەش و هەوا، دەردەچوو. زۆربەی ڕوداوە گرنگەکانی، لە نمونەی: کوژرانی فڵانە کەسی هاوگوندیمان لەسەر لاتە جۆتێک. کوژرانی فڵانە کەس بە خەنجەر، لەسەر سەگ… لەدایک بوونی فلانە کەس، لە فلان ساڵ. ئەم ڕوداوانەی بە ئەمانەتەوە، لە زاکیرەی هەڵگرتبوو. حاجی ساڵح، بەهۆی نەگونجانی لەگەڵ ئاغاکانی گوند، لەساڵی ١٩٥٧، گۆمەگڕو بەجێدەهێڵێت و بۆ هەولێر بار دەکات، لەوێ بۆ بژێوی ژیان دوکانێکی عەتاری دادەنێت. هەتا لە گوند بووین، کە لەگەڵ باوکم دەهاتینە شار، بێ سەردانیکردنی حاجی ساڵح و دوکانەکەی، نەدەگەڕاینەوە. هەر چەند جارێک کە باوکمی دەبینی، پاش گێڕانەوەی ڕوداوەکانی ڕابردوی گوند، بە داخ و کەسەرو ئاهی سارد هەڵکێشان، دەیگوت: (ئێی هێی حەسەن فات، عومرمان بووە ئەوەندە ساڵ). هەر ئەویش بەرواری ساڵ و مانگی لەدایکبوونی منی ئاشکرا کردو، لە دڵەڕاوکێی تەمەن زانین، قوتاری کردم.\nئەمەی دواییان (جەمیل ڕەنجبەر)، کوڕی (حاجی ساڵح گۆران)ی دژبەری ئاغاکانی گوندو عەتاری شارو، نەوەی ( عەزیز گۆران)ی گیرفان پڕ لە گەنم و بەخشندەی سەردەمی گرانی گەورەی گوندی گۆمەگڕو، بوو. جەمیل ڕەنجبەر، هاوڕێ و هاوتەمەنی من نەبووە. کە من لەدایک بوویمە (نیسانی ١٩٦٢)، ئەو تەمەنی چواردە ساڵان بووەو پێنج ساڵیش دەبوو گوندەکەی جێهێشتبو و ئۆغریان کردبوو. تاکە پەیوەندی و هۆکاری گرێدانی ڕۆحیم بەو شاعیرە هاوسێ و هاوگوندییەم، یادەوەرییەکانی باوکم و هاوڕێیەتی گیانی بە گیانی باوکی هەردووکمان، بووە. هەر ڕایەڵەی ئەو سۆزو خۆشەویستی و پەیوەندییە ڕۆحیەش وای لە من کرد کە لە ساڵی ١٩٨٠، لە ئاڵوگۆڕ کردنی کتێب لەگەڵ هاوڕێکانمدا، کۆمەڵە شیعری (زریان)ی ئەنوەر محەمەد قادر جاف بدەمە هاوڕێی شاعیرم (سەباح ڕەنجدەر). لە بری ئەوە، (سەباح)یش هەردوو نامیلکە شیعری (ڕازو سکاڵا- ١٩٦٨)ی جەمیل ڕەنجبەرو (گزنگی ئادار- ١٩٧٠)ی مستەفا پەژاری پێشکەش بە من کرد. (ڕازو سکاڵا)م لە ساڵی ١٩٧٧، لە کتێبخانەی گشتی هەولێر، خوێندبۆوە، بەڵام حەزم دەکردو کەیفم پێدەهات کە نامیلکە شیعری شاعیرە دراوسێ و هاوگوندییەکەم، لە کتێبخانەکەمدا هەبێت. یەکەم لێکۆڵینەوەش کە لەسەر شیعری جەمیل خوێندبێتەوە، لێکۆڵینەوەی: (لکە زەیتوون لە گێژاوی خوێنداو چەند سەرنجێکی ڕيخنەیی) مامۆستای شەهید (یوسف ئەحمەد دەرگەڵەیی) بوو، مخابن کە ئەویش جەمیل ئاسا لەسەر پەیوەست بوون بە ڕێکخراوی کۆمەڵەی ڕەنجدەران و کوردایەتی، لەلایەن دائیرەی ئەمنی هەولێر، شەهید کرا.


كێندەر توشی شێرپەنجەت دەكات\nhunar 09/07/2016 - 14:44 بڵاوکراوەتەوە لە هەواڵ/تەندروستی\nرێكخراوێكی چاودێری بواری خۆراك لە وڵاتی ئەڵمانیا رایدەگەیەنێت كە چەند بەڵگەیەكی زانستی ئەوە نیشاندەدەن نەستەلەی كیندەر بڕێكی زۆر لە هەندێك مادەی شێرپەنجەی تێدایە.\nبەپێی راپۆرتێكی ماڵپەڕی ئیندپێندت رایگەیاندووە چاودێرانی بواری تەندروستی خۆراكی سەر بەو دەزگا ئەڵمانییە داوا لە كۆمپانیای بەرهەمهێنی نەستەلەی كیندەر دەكەن بەرهەمەكانی لە بازاڕەكان بكشێنێتەوە، بەڵام بەرهەمهێنەرانی ئەو نەستەلەیە داواكەیان رەتكردووەتەوە.\nرێكخراوی ئەوروپی بۆ سەلامەتی خۆراك ئاماژە بەوە دەكات كە ئەو مادەیەی لەناو نەستەلەكەدا دۆزراوەتەوە دەبێتەهۆی دروستكردنی شێرپەنجە و ناڕێكی لە جینەكانی مرۆڤدا و ئاماژە بەوە دەكات كە لە پێكهاتەی كیندەرداجۆرێكی مادە بە ناوی (Mineral Oil Aromatic Hydrocarbon)دۆزراوەتەوە.\nتاوەكو ئێستا روون نەبووەتەوە كە لێكۆڵینەوەكانی ئەم دەزگا ئەڵمانیە تا چەند راستە، چونكە هەندێك رێكخراو و لایەنی تر ئاماژە بەوە دەكەن كە رێژەی ماددە كە هێندە زۆر نییە لە نەستەلەكەدا تا وەكو جێگەی نیگەرانی بێت.


د. تۆڵه فه‌رج\nمامۆستای كۆلێژی پزیشكی/ زانكۆی هه‌ولێری پزیشكی\nكۆرۆنا نه‌خۆشییه‌كی ڤایرۆسی گواستراوه‌ی كوشنده‌یه كه ئێسته سه‌رتاپای دنیای ته‌نیوه، ڕۆژانه هاونیشتمانیان له چاوه‌ڕوانی پێكوته یا چاره‌سه‌ری ئه‌م ڤایرۆسه كوشنده‌یه‌ن. هاوكات له پۆلێنبوونی كۆمه‌ڵگه‌كه‌مان بۆ كۆمه‌ڵێك كه پابه‌ندن به ته‌واوی ڕێنوێنییه‌كانی ڕێكخراوی ته‌ندروستی جیهانی له به‌كارهێنانی ده‌مامك، ده‌ستكێش، كه‌مكردنه‌وه‌ی به‌ركه‌وتن له شوێنی جه‌نجاڵ، ده‌ست شووشتنی به‌رده‌وام و ده‌ست لێنه‌دان له ده‌م و لووت و چاوه‌كان به مه‌به‌ستی خۆپارێزی و كه‌مكردنه‌وه‌ی ڕێژی تووشبوون، له كاتێكدا كه به ته‌نیا ڕێچاره داده‌نرێت بۆ پاراستنی ژیانی كه‌س و خێزان و كۆمه‌ڵگه. هه‌روه‌هـــا له بوونی كۆمه‌ڵێكی تر كه به‌ربلاَوی و كوشنده‌یی ڤایرۆسی كۆرۆنا هێنده به هه‌ند وه‌رناگرن، ژیانی ئاسایی به‌ر له بوون و ئێسته به بوونی ئه‌م ڤایرۆسه به هه‌مانشێوه به‌سه‌ر ده‌به‌ن، وێڕای باسی ڕۆژانه‌یان له‌باره‌ی كۆرۆنـــا له ناو خێزان و شوێنی كار به به‌رده‌وامی، به‌و واتایه‌ی كه كۆرۆنا ترسێكه لای هه‌مووان.\nئاماره‌كان كوشنده‌یی كۆرۆنا به ڕێژه‌یه‌كی به‌رچاو له‌و كه‌سانه ده‌خه‌نه‌ڕوو كه نه‌خۆشیی درێژخایه‌نیان له‌گه‌ڵدایه وه‌ك نه‌خۆشییه‌كانی كۆئه‌ندامی هه‌ناسه و فشاری خوێن و دڵ و شه‌كره و قه‌ڵه‌وی، یا كه‌سانی به‌سالاَچوون، هاوكات به ئاستێكی كه‌متر له چینه‌كانی تری كۆمه‌ڵگه، ئێسته ڕێژه‌ی تووشبوون و مردن له دنیادا به‌رده‌وام له هه‌ڵكشاندایه وه‌ك په‌تایه‌كی جیهانیی گوازراوه له كه‌سێكه‌وه بۆ كه‌سێكی تر، وێڕای هه‌وڵدان له جێبه‌جێكردنی رێنوێنییه‌كانی ڕێكخراوی ته‌ندروستی جیهانی بۆ خۆپارێزی، له زۆرینه‌ی ولاَتان باری نائاسایی ته‌ندروستی و بڕیاری قه‌ده‌غه‌ی چوونه‌ده‌ره‌وه دراوه، ئه‌مه‌ش به واتای كه‌مكردنه‌وه‌ی به‌ركه‌وتن بۆ نزمترین ئاست له نێوان هاونیشمانیان.\nلێره‌دا ده‌مه‌وێ تیشك بخه‌مه سه‌ر ترسێك كه ته‌واو لێی بێ ئاگاین یا هه‌ڵه‌یه‌ك كه زۆرینه‌مان تێی كه‌وتووین، كۆرۆنا نه‌ك ته‌نیا وه‌ك نه‌خۆشی كوشنده‌یه، به‌ڵكو تایبه‌تمه‌ندی سه‌یر له‌خۆ ده‌گرێت كه ڕه‌نگه تۆ كه‌سێكی تووشبوو بیت به ڤایرۆسی كۆرۆنا، به‌بێ بوونی هیچ نیشانه‌یه‌ك له به‌رزیی پله‌ی گه‌رمی جه‌سته و كۆكه و توندی هه‌ناسه و بێ هێزی، به‌و واتایه‌ی هه‌ركات كه پابه‌ندی رێنوێنییه‌كان نه‌بوویت، تۆ ده‌بیت به سه‌رچاوه‌ی بلاَوبوونه‌وه، هیچ كات به خه‌یاڵت هاتووه كه تۆ ڕه‌نگه وابیت؟ ڕه‌نگه وابیت و له ناو خێزان و له‌گه‌ڵ دایك و باوكی به‌ساڵاچووت و خزمانت وه‌ك پێشتر ڕه‌فتار ده‌كه‌یت، سه‌ردانیان ده‌كه‌یت، ده‌مامك به‌كار ناهێنیت و له شوێنی داخراو و ته‌واو لێك نزیك كات به‌سه‌ر ده‌به‌یت و نانێك به‌یه‌كه‌وه ده‌خۆن و هه‌مان ده‌ستماڵ به‌كار ده‌هێنن و زۆری تر، بیری لێ بكه‌ره‌وه و پرسیار بكه؟\nبۆچی زۆرینه‌مان له‌و هه‌ڵه‌یه بێ ئاگاین؟\nده‌كرێت هه‌ستی ته‌نیایی و بێزابوون بێت و دوور له پێوه‌ندیی كۆمه‌لاَیه‌تی به به‌راورد له‌گه‌ڵ پێشوودا، ده‌كرێ ناهاوسه‌نگی بێت له هه‌ردوو فاكته‌ری ترس و خۆشه‌ویستی، ئه‌مه‌یان چۆن؟ ترس و گومان و دڵه‌ڕاوكێ له تووشبوون به په‌تای كۆرۆنا له بازاڕ و قوتابخانه و زانكۆ و شوێنی كار و سه‌رتاشخانه، به پێچه‌وانه‌وه ده‌ڕبڕینی خۆشه‌ویستی به كۆبوونه‌وه‌ی خێزانی و نانخواردن و گفتوگۆ و هتد. یا ده‌كرێ هه‌ستكردن به ئارامی و پارێزراوی بیت له نێوان تاكه‌كانی خێزان كه ئه‌مه‌ش ته‌نیا هه‌سته نه‌ك دروستی له دووربوون له په‌تای كۆرۆنا، یا ده‌كرێ شێوازێك بێت له پێشاندانی گرینگیدان به كه‌سی به‌رانبه‌ر، ئه‌سته‌مه باوكێك ڕێگر بێت له ئامێزگرتنی باپیر و نه‌وه‌كه‌ی، له دڵسۆزیی كوڕێك/كچێك بۆ باوانی به له باوه‌شگرتنێك، یا ڕه‌نگه به‌شێك بێت له كولتووری شه‌رمكردن، یان زۆریی كاته‌كانی كاركردن كه جارێكی تر هه‌ستی متمانه له نێوان هاوپیشه‌كان دروست ده‌كات، ئه‌مه‌ش جارێكی تر هۆكاری كه‌وتنه هه‌ڵه‌یه، هه‌موو ئه‌گه‌ره ئاماژه پێكراوه‌كان ده‌كرێت له تۆدا هه‌بێت، كه‌واته وا ڕه‌فتار بكه كه ژیانێك بپارێزیت و هۆكار نه‌بیت له بڵاوبوونه‌وه‌ی په‌تایه‌كی كوشنده به پاساوی خۆشه‌ویستی و شه‌رم.. هتد.\nبۆیه پێویسته كه هه‌موو كات كوشنده‌یی په‌تای كۆرۆنا و ته‌ندروستبوونی خۆت و خۆشه‌ویستانت له یاد بێت، خۆشه‌ویستی نه‌كه‌ین به پاساوێك بۆ لێك نزیكبوونه‌وه و ڕه‌چاوی رێنوێنییه ته‌ندروستییه‌كان نه‌بین، بۆیه بیركردنه‌وه و ڕه‌فتاركردنمان ده‌بێ به جۆرێك بێت كه هه‌ر تاكێك له ئێمه به‌رپرسه له تووشبوونی ته‌واوی كۆمه‌ڵگه و به‌پێچه‌وانه‌وه.


51ساڵ خەبات و تێکۆشان لە پێناوی ئازادی و یەکسانیدا\nسێ لایەنی خوێندکارانی کوردستانی رۆژهەڵات کۆبوونەوەی هاوبەشیان پێک هێنا\nرەئیسی فەرمانی پەسەند کردنی تەواوی لەچکی زۆرەملی دا\nبریندار بوونی کۆڵبەرێک لە سەر سنووری نەوسوود\nبەرز بوونەوەی نرخی پێداویستییە سەرەکییەکان لە ئێران گەیشتووەتە بەرزترین ئاستی خۆی\nبەردەوامی مانگرتنی دوو چالاکی سنەدیکای کرێکاری لە زیندانی ئەوین\nسووکایەتی بە سوننە مەزهەبەکان لە زیندانی رەجایی شار\nبریندار بوونی دوو کۆڵبەر لە سەر سنووری نەوسوود\nچوونەسەرەوەی رێژەی خۆکوژی مێرمنداڵان لە کوردستانی ئێران\nگیان لەدەستدانی کرێکارێک بە هۆی نەبوونی ئەمنییەتی کاری\nبریندار بوونی دوو کۆڵبەر لە لایەن هێزەکانی کۆماری ئیسلامی ئێرانەوە\nبەردەوامی خۆپیشاندان و ناڕەزایەتییەکان لە ئێران\nزیاد بوونی رێژەی سێدارە لە ئێران\nنیگەرانی رێکخراوی نێونەتەوەیی بە هۆی سەرکووتی خۆپیشاندانەکان و زیاد بوونی رێژەی سێدارە لە ئێران\nرۆیتێرز: ئێران ئامادەی زیادکردنی ئاستی پیتاندنە\nباوکی هاوڕێیەکی گیانبەختکردووی کۆمەڵە لە شاری بۆکان ماڵاوایی لە ژیان کرد\n51ساڵ خەبات و تێکۆشان لە پێناوی ئازادی و یەکسانیدا\nخەبات و تێکۆشان لە هەبوونی دۆخێکدا کە هەڵاواردن و نەبوونی دیمۆکراسی لە لەپاڵ گەشەی نادادپەروەری و درووست بوونی تۆێژی هەژار و دەوڵەمەند دێتە کایەوە. لەوەها هەلومەرجێکدا توێژێکی خەباتکار و خۆنەویست پێک دێت کە وەک ئەستێرە لەئاسمانێکی تاریک لە کۆمەڵگای زوڵم لێکراوو و ئیستبداد لێدراو دەردەکەوون و دەبنە موژدەدەری هێنانی ئازادی و دادپەروەری کۆمەڵایەتی، سیاسی، و ئابووری لە ناوچەو ئەو وڵاتەی کە خەباتی تێدا،دەکرێ.\nکۆمەڵە لە هەلومەرجێکی سیاسی تاریک و ئیستێبداد لێدراوی ئەو کاتی ئێران و کوردستان هاتە ناو گۆڕەپانی سیاسی کە سێبەری دیکتاتۆریەتی شاهەنشاهی پەهلەوی تا دەهات زیاتری دەکرد و سەرکوت و تۆقاندن ، زیندان، ئەشکەنجەو ئێعدام رۆژلەدوای رۆژ زیاتر دەبوو. دام و دەزگاکانی ساواک هەمو قوژبنێکی ژیانی تاکی کۆمەڵگای کردبووە شوێنی سیخوڕی و چاوەدێری ئەمنیەتی زاڵکردبوو کە مرۆڤ لە سێبەری خۆیشی دەترسا. لەوەها هەلومەجێکدا سەرەڕای ئەو فەزا سیاسی و ئەمنیەتیە بزووتنەوە یەک لەدوای یەکەکانی خوێندکاری، کرێکاری و خەباتکردن لە دژی سیستەمی فێئۆدالی لە گۆشەو کەناری ئێران بەدی دەکران و بڕێک جاریش بە توندوتیژی دەکێشرا.\nهەردو بزووتنەوەی کرێکاری و خوێندکاری بەهۆی زیندو بوونیان لە گۆڕەپانی سیاسی ئەوکاتی ئێران زیاتر لەلایەن ساواکەوە لەژێر چاوەدێریدا بوون و زوومی کامێرا ئەمنیەتییەکانیان لەسەرکارو تێکۆشانی ئەو دو توێژە لەکۆمەڵگا زیاتر بە دیی دەکرا. خوێندکارانی کوردی زانستگاکانی ئێرانیش بەهۆی پێشینەی خەباتکارانەی نەسڵی پێش خۆیان و هەبوونی هەڵاواردنە یەک لەدواییەکەکان لە بواری سیاسی، کۆمەڵایەتی، ئابووری و کلتووری زیاتر هەستیان بە چەوسانەوەی زیاتر دەکرد. زاڵبوونی گوفتمانی چەپ لە ئێران و بەتایبەت لەناو زانستگاکان و توێژی خوێندکاری ئێرانی و کوردستانی لەم هەلو مەرجەدا قۆستنەوەی دەرفەتەکان بە قازانجی بونیات نانی حیزبێکی سیاسی کە خاوەن گوفتمانێکی چەپ بێت هاتە ئاراوە و وەک بیرۆکەیەک لەناخی خوێندکارانی کورد بەتایبەت لە ئاڵقەی یەکەمی پێکهێنەرانی ئەو حیزبە واتە کاک فوئاد موستەفە سوڵتانی، کاک حەمەحسەین کەریمی و کاک عەبدوڵڵا موهتەدی چەکەرەی کرد و لە پێنجی خەزەڵوەری سالی ۱۳٤۸ی هەتاوی کۆمەڵە وەک حیزبێکی سیاسی چەپ کە پێداگرە لە یەکسانی، عەداڵەت و ئازادی لەدایک بوو.\nهاتنە ئارای کۆمەڵە وەک ڕەوتێکی سیاسی چەپ و پێشکەوتنخواز لەگەڵ خۆی چەندین چەمک و دەستەواژەی گرینگی سیاسی وەک عەداڵەتخوازی، یەکسانی ژنان لەگەڵ پیاوان، ژنانی پێشمەرگە، یەکێیتیە جۆراوجۆرەکانی وەک یەکێیتی جوتیاران، مامۆستایان، ژنان، خوێندکاران کە تا ئەوکات لە بزووتنەوەی شۆڕشگێڕانەی کوردستاندا بوونیان نەبوو جۆر وشێوازێک لە هێنانی بیرۆکەی پێشکەوتنخوازانەی سەردەم بوو کە لەاری چەندایەتی و چۆنایەتی بزووتنەوەی کودی دەوڵەمەند کرد و بەرەو پێش پاڵی پێوە،نا.\nبە پێی تەشخیسی درووست و هەنگاوی جیدی و بە پراتیککردنی تیئۆریەکان زۆر زوو توانرا سیاسەتە نوێخوازانەکانی کۆمەڵە سەرەرای هەبوونی لەمپەرگەلی سیاسی، کۆمەڵایەتی، ئایینی و دژایەتی کردنی ئەحزابی دیکە، خۆی بە هەمو توێژەکانی کوردستان بناسێنێ و جێگای خۆی لەناو دڵی کۆمەڵانی خەڵکی کوردستاندا بکاتەوە.\nدۆخی سیاسی ئەمڕۆی ئێران و دۆخی نالەباری ئابووری خەڵک و زیاتر بوونی بۆشایی نێوان چینی هەژارو دەوڵەمەند کە بژێوی ژیان و گوزەرانی رۆژانەی بووەتە مەشغەڵەی کۆمەڵگاو زەروورەتی بەکردەوە دەرهێنان و پاڵپشتی کردن لە گوفتمانی کۆمەڵەی زیاتر لەهەرکات بە پێویست و زەروور دەزانرێ و دەبێ هەمو کۆمەڵانی خەڵکی کوردستان لەم گوفتمانە سەردەمیانە بکەنکە لەگەڵ تانو پۆی ژیانیان تێکەڵە پاڵپشتی بکەن . چوون بە بێ چارەسەر کردنی گرفتە چینایەتییەکان کۆمەڵگا ناتوانێت بگات بە بەختەوەری، باشوری کوردستان زیاتر لە دو دەهەیە کێشەی نەتەوایەتی تێدا نەماوە بەڵام چوون خاوەن گوفتمانێکی چەپ و عەداڵەتخواز نەبووە نەیتوانیووە رساڵەتی شۆڕشە یەک لەدوای یەکەکان بە ئەنجامی خۆی بگەیەنێت و مەودای نێوان دو توێژی هەژار و دەوڵەمەند کەم بکاتەوە. کۆمەڵەو گوفتمانەکەی لفەو دوانەی بەختەوەری کۆمەڵگان و هەر ئەمەیش وایکردووە کە توێژ لە دوای توێژی کۆمەڵگا روو لە کۆمەڵەو سیاسەتە درووست و ئینسانییەکانی بکەن. بەهۆی درووستی و زەرورەتی پڕۆگرام و بەرنامەی سیاسی بۆ داهاتو دروشمەکان و خەتی فیکری سنوورەکانی کوردستانی تێپەڕکردووە.\nئێستا کۆمەڵە بووەتە ڕەوتێکی فیکری و سیاسی کە پانتایی کوردستان و جوغرافیایەکی زیاتری تەنیوەتەوە، ئەمەیش وا دەکات کە دەبێ زیاتر لەجاران و بە پێی پلانی نوێ و توکمە بەرەو پێشهاتە سیاسی و کۆمەڵایەتییەکان و ئەو گۆڕانکاریانەی کەچاوەڕوان دەکرێ دێنە پێش خۆێ زیاتر ئامادە بکات.\nئەبووبەكر مودەڕسی: چەكی ناوكی و دروستكردنی هێزی نیابەتی گرینگترین ئامرازەكانی مانەوەی كۆماری ئیسلامی ئێرانە\nکۆمەڵە و خەباتی کرێکاری لە کوردستانی رۆژهەڵات\nرۆڵی ژنان لە بزووتنەوەی کرێکاری\nیەکی مەی و سفرەی بەتاڵی کرێکاران\nشەڕی دژ بە ئۆکراین و لێکەوتەکانی\nحەقیقەتە سادەکان کامەن؟\nکۆمەڵە و گرینگی دان بە زمانی دایکی\n٥٢ ساڵ خەبات لە پێناوی ئازادی و یەکسانیدا\nکاتێک خەتی سیاسی دەمرێ، پاسیڤیزم دەبێتە جێگرەوە


میسر سەرقاڵی راوێژی سیاسین لەگەڵ توركیا "لەوانەیە بگەینە ئاساییكردنەوەی پەیوەندییەكانمان"\n"راوێژی سیاسی لە نێوان میسر و توركیا لە ماوەی نێوان 5 تا 6 ئایاری ساڵی 2021 لە قاھیرە ئەنجامدەدرێت"\nKurdistan24 هه‌ولێر 22:57 2021/05/04\nوەزارەتی دەرەوەی میسر رایگەیاند، لە سبەی چوارشەمەوە راوێژی سیاسی لەگەڵ توركیا ئەنجام دەدەین و لەوانەیە "بگەینە ئاساییكردنەوەی پەیوەندییەكان لە نێوان ھەردوو وڵاتدا و لەسەر ئاستی دوولایەنی و لە چوارچێوەی ناوچەییدا".\nلە راگەیاندراوی وەزارەتی دەرەوەی میسر ھاتووە: "راوێژی سیاسی لە نێوان میسر و توركیا، بە سەرۆكایەتی باڵیۆز حەمدی سند لوزا، جێگری وەزیری دەرەوەی میسر و باڵیۆز سادات ئۆنال، جێگری وەزیری دەرەوەی توركیا لە ماوەی نێوان 5 تا 6ی ئایاری ساڵی 2021 لە قاھیرە ئەنجامدەدرێت".\nراگەیاندراوەكە گوتیشی: "گفتوگۆكان رووناكی دەخاتە سەر ھەنگاوە پێویستەكانی كە لەوانەیە بەرەو ئاساییكردنەوەی پەیوەندییەكانی نێوان ھەردوو وڵات بچێت لەسەر ئاستی دوولایەنی و لە چوارچێوەی ناوچەییدا".\nلە مانگی شوباتی رابردوو، توركیا دەستپێكردنەوەی پەیوەندییە دیپلۆماسییەكانی لەگەڵ میسر راگەیاند، ھەروەھا دوای لە دەزگا راگەیاندنەكانی ئۆپۆزیسیۆنی میسر لە توركیا كرد رەخنەكانیان لە بەرامبەر دەسەڵاتدارانی میسر لە قاھیرە خاو بكەنەوە.\nراگەیندراوێك لەژووری ئۆپه‌راسیۆنی پارێزگای هه‌ولێرەوە\nناوی كاندیدانی پۆستی وه‌زاره‌تی ته‌ندروستی عێراق ئاشكرا ده‌كرێن


رۆژی به‌خاك سپاردنی ته‌رمی چۆن مه‌ككین دیاری كرا\n2018-08-27 [06:44 AM]\nبەپێی هەواڵی میدیا ئەمریکییەکان، رۆژی چوارشەممە 29/8/2018، تەرمی جۆن مەککین سیناتۆری پارتی کۆماریی ئەمریکا و سەرۆکی لێژنەی ئاسایش و بەرگریی کۆنگرێسی ئەمریکا دەبرێتە باڵەخانەی کۆنگرێس لە شاری فینیکس لە ویلایەتی ئەریزۆنا.\nهەروەها رۆژی پێنجشەممە لە کەنیسەی ئینجیلی لە باکووری ئاناپۆلس رێوڕەسمی نوێژکردن لەسەر تەرمی جۆن مەککین ئەنجام دەدرێت و دواتر تەرمەکە دەبرێتە بنکەیەکی ئاسمانیی سەر بە پاسەوانی نیشتمانیی ویلایەتی ئەریزۆنا و بە فڕۆکەیەک دەنێردرێتە واشنتن.\nدواتر لە رۆژی هەینیدا، تەرمی جۆن مەککین دەبرێتە باڵەخانەی کاپیتۆڵ لە واشنتن و ماوەی شەش کاتژمێر دادەنرێت تاوەکو خەڵکی بتوانن بۆ دواجار سەیری بکەن.\nتەرمی ئەو سیناتۆرە ئەمریکییە رۆژی شەممە دەبرێتە کاتدرائیی نیشتمانی و لەوێش بە ئامادەبوونی دەیان سەرکردەی باڵای ئەمریکا و جیهان، رێوڕەسمێکی بۆ ساز دەکرێت.\nهەروەک میدیا ئەمریکییەکان باسی دەکەن، رۆژی یەکشەممە 2/9/2018 تەرمی جۆن مەککین لە گۆڕستانی ئەکادیمیای دەریایی لە ئەناپۆلس لە ویلایەتی میریلاند لە تەنیشت گۆڕی جەنەڕال چاک لارسۆنی هاوڕێی دەنێژرێت، کە لە سەرەتای کاروانی سەربازییەوە هاوڕێی بووە.\nئەم هەواڵە 5023جار خوێندراوەتەوە


حكومه‌تی عێراق به پێشنیازی وه‌زاره‌تی دارایی له رۆژی 13/3/2022 به په‌له پڕۆژه یاسایه‌كی به‌ناوی (پاڵپشتی خێرا بۆ ئاسایشی خۆراك و گه‌شه‌پێدان) ره‌وانه‌ی په‌رله‌مانی عێراق كرد، له رۆژی 26/3 له‌لایه‌ن په‌رله‌مانه‌وه خوێندنه‌وه‌ی یه‌كه‌م بۆ پڕۆژه یاساكه كرا، بڕیاریشه له‌دانیشتنی ئه‌مڕۆ 28/3 خوێندنه‌وه‌ی دوه‌می بۆ بكرێت.\nپێده‌چێ ئه‌مه دوایین كاری ئه‌و كابینه‌یه‌ی حكومه‌ت و له یه‌كه‌مین كاره‌كانی ئه‌م خوله‌ی په‌رله‌مان بێت، بابه‌ته‌كه‌یش هه‌م وه‌ك ته‌وه‌ر و هه‌م وه‌ك ناواخن و ره‌هه‌نده‌كانی جێگه‌ی سه‌رنجه و شیاوی ئه‌وه‌ی خوێندنه‌وه‌ی بۆ بكرێت .\nسه‌باره‌ت به‌م هه‌نگاوه‌ی حكومه‌ت دوو خاڵی جه‌وهه‌ری جێگه‌ی سه‌رنجن:\nسه‌رنجی یه‌كه‌م: تایبه‌ته به دۆخی كاربه‌ڕێكه‌ریی حكومه‌ت كه به‌پێی یاسا و پێڕه‌و بۆی نیه پڕۆژه یاسا ئاراسته‌ی په‌رله‌مان بكات و سیاسه‌تی گشتی ده‌وڵه‌ت دابڕێژێت.\nسه‌رنجی دووه‌م: تایبه‌ته به تێكست و ناواخنی پڕۆژه یاساكه‌و ره‌هه‌نده دارایی و ئابووری و یاساییه‌كانیه‌وه، ئێمه لێره‌دا ته‌نها له‌سه‌ر سه‌رنجی دووه‌م راده‌وه‌ستین، خوێندنه‌وه‌یه‌كی كورت و خێرا بۆ پڕۆژه یاساكه و هه‌ندێ ره‌فتاری دارایی حكومه‌ت ده‌كه‌ین. بۆ خوێندنه‌وه‌ی هه‌ڵوێست و مامه‌ڵه‌ی په‌رله‌مانیش ده‌بی چاوه‌ڕوان بین و پاشتر له‌به‌ر رۆشناییی مامه‌ڵه‌ی په‌رله‌مان له‌گه‌ڵ پڕۆژه یاساكه خوێندنه‌وه بكه‌ین.\nپڕۆژه یاساكه له (10) ماده پێكهاتوووه، له‌خواره‌وه سه‌رنج ده‌خه‌ینه سه‌ر مادده‌ی 1-7 و هۆكاره پێویسته‌كانی (الاسباب الموجبة):\nله ده‌قی ماده‌كه‌دا هاتوووه: وه‌زاره‌تی دارایی هه‌ژمارێك ده‌كاته‌وه له‌ژێر ناوی (پاڵپشتی ئاسایشی خۆراك و گه‌شه‌پێدان و كه‌مكردنه‌وه‌ی مه‌ترسی دارایی و كه‌مكردنه‌وه‌ی هه‌ژاری).\nهه‌ژماره‌كه له چه‌ند سه‌رچاوه‌یه‌كه‌وه ته‌مویل ده‌كرێت كه ئه‌مانه‌ن:\n1- ئه‌و پارانه‌ی كه له‌هه‌ژماره‌كانی وه‌زاره‌تی داراییدا هه‌ن و زیادن له‌و بڕانه‌ی كه له‌مادده‌ی 13ی یاسای كارگێڕی دارایی ئیتیحادیدا ده‌قیان له‌سه‌ر كراوه، به‌جۆرێك كه له (25) ترلیۆن دینار تێ نه‌په‌ڕێت.\nلێره‌دا ئه‌وه‌ی جێگه‌ی تێبینیه ئه‌وه‌یه، كه تاكو ئێستا له‌عێراق و له باشترین باردا پاره‌ی زیاد له‌خه‌رجیه فیعلیه‌كان نه‌گه‌یشتووه‌ته یه‌ك له‌سه‌ر سێی ئه‌و بڕه‌ی له‌خاڵی سه‌ره‌وه ئاماژه‌ی پێدراوه، ئه‌وه‌یشی هه‌بووه به‌پێی یاساكانی بوودجه‌ی ساڵانه ته‌دوویر كراوه بۆ بوودجه‌ی ساڵی نوێ، ئه‌ویش له‌پاڵ هه‌بوونی بڕێكی زۆر له كورتهێنانی فیعلی!!. واته ئه‌و ئه‌گه‌ره‌ی كه زیاده‌ی داهاتی ماوه له‌وه‌زاره‌تی دارایی ئه‌وه‌نده زۆر بێت ببێته سه‌رچاوه‌ی ته‌مویل كردنی هه‌ژماره‌كه ئه‌گه‌ر و پێشبینیه‌كی بێ بنه‌مایه.\nدیدگای وه‌زاره‌تی دارایی بۆ گه‌ڵاڵه‌كردنی ئه‌و بۆچوونه ئه‌وه‌یه كه نرخی نه‌وت له‌ئێستادا به‌رزه و داهات زیاتره له‌وه‌ی له‌یاسای بوودجه‌ی ساڵی رابووردوو خه‌مڵێنرابوو، یاسای بوودجه‌ی نوێیش ده‌رنه‌چووه بۆ ته‌رخانكردن و خه‌رجكردن له‌سه‌ر بنه‌مای خه‌مڵاندنی نوێ، ئه‌مه‌یش پێشبینی و بۆچونێكی به‌جێ نیه بۆ عێراق چونكه وه‌ك بینیمان زیادبوونی داهاتی فیعلیی له‌چاو خه‌مڵێنراو له ساڵی 2021 گه‌یشته به‌رزترین ئاسات، ئه‌ویش به‌هۆی به‌رزبوونه‌وه‌ی نرخی نه‌وت كه له بوودجه‌دا به (45) دۆلار خه‌مڵێنرابوو به‌ڵام به‌تێكڕایی به زیاتر له (68) دۆلار فرۆشرا، كۆی داهاته فیعلیه‌كان به‌ڕێژه‌ی پتر له 10% زیاتر بوون له داهاته خه‌مڵێنراوه‌كان، خه‌رجیه‌كانیش فیعلیه‌كانیش به‌بێ پێشینه‌كان كه‌متربوون له بڕی خه‌مڵێنراو كه‌چی ده‌ره‌نجامه‌كه ئه‌وه‌بوو هێشتا بوودجه‌ی فیعلیی عێراق كورتهێنانی هه‌بوو به زیاتر له (7) ترلیۆن دینار، ئه‌مه‌یش له‌به‌ر ئه‌وه‌ی كه بڕێكی زۆر له پێشینه‌ی پاكتا و نه‌كراو له سه‌ر هه‌ژماری وه‌زاره‌ت و فه‌رمانگه‌و پارێزگاكان هه‌بوو.\nئه‌و دۆخه له‌زۆربه‌ی ساڵانی رابردوودا دووباره‌بووه‌ته‌وه، تاكو ئێستا زیاتر له بڕی (120) ترلیۆن دینار پێشینه‌ی راگیراو و یه‌كلانه‌كراوه له‌سه‌ر هه‌ژماری وه‌زاره‌ت و فه‌رمانگه و لایه‌نه سوودمه‌نده‌كانی عێراق ماوه‌ته‌وه و دۆكیۆمێنتی پێویستی نیه بۆیه‌كلاكردنه‌وه، ئه‌وه‌یش پێچه‌وانه‌وه و پێشێلكاریی هه‌موو یاساو رێساكانی بواری دارایی و ژمێریاریه، بێگومان گه‌نده‌ڵی و به‌هه‌ده‌ردانیش هۆكاری بنه‌ڕه‌تی و سه‌رباری هه‌موو هۆكاره‌كانی تره له شكستهێنانی كه‌رتی دارایی عێراق، واته به‌گشتی هۆكاری سه‌ره‌كی گرفته داراییه‌كانی عێراق خراپ به‌ڕێوه‌بردنی كه‌رتی داراییه، كه ده‌بوو وه‌زاره‌تی دارایی ئیتیحادی و حكومه‌ته‌كانی عێراق بایه‌خی زیاتر به‌چاودێری و روونی و چه‌سپاندنی یاسا بنه‌ڕه‌تییه‌كان بده‌ن، له‌سه‌رو هه‌مووشیه‌وه ژمێره‌ی كۆتایی ئاماده بكه‌ن و بینێرنه په‌رله‌مان، كه نزیكه‌ی ده ساڵه نه‌یان كردووه، جه‌خت له‌سه‌ر چاره‌سه‌ری گرفته ریشه‌ییه‌كان بكه‌نه‌وه نه‌ك كردنه‌وه‌ی بازنه‌یه‌كی تری ئاڵۆزكردن و به‌هه‌ده‌ردا‌نی دارایی، چونكه ئه‌و خاڵانه‌ی له‌م پڕۆژه‌یه یاسایه‌دا هاتووون له‌یاساكانی بوودجه‌دا بوونیان هه‌یه و یاسای كارگێڕی دارایی چاره‌سه‌ری بۆ داناون.\n2- به‌پێی یاساكه سه‌چاوه‌یه‌كی تری ته‌مویلی هه‌ژماره‌كه بریتیه له به‌خشین و باربوو و یارمه‌تییه‌كان له ده‌وڵه‌ت و رێكخراوه ناوخۆیی و نێوده‌وڵه‌تییه‌كانه‌وه. ئه‌مه‌یش له‌كاتێكدا كه له‌به‌ر رۆشنایی داتاكانی ساڵانی رابردوو ده‌توانین بڵێین كه ئه‌و بڕانه‌ی له‌و سه‌رچاوه‌یه‌وه ده‌ست ده‌كه‌ون هێنده كه‌من له‌ئاستی نه‌بووندان.\n3- به‌پێی یاساكه سه‌رچاوه‌ی سێیه‌می ته‌مویلی هه‌ژماره‌كه قه‌رزی ناوخۆیی و ده‌ره‌كییه، به‌مه‌رجێك له (10) ترلیۆن دینار زیاتر نه‌بێت. ئه‌م خاڵه‌یش له‌گه‌ڵ خاڵی یه‌كه‌م نه‌سازاوه، چونكه خاڵی یه‌كه‌م له‌سه‌ر بنه‌مای هه‌بوونی زیاده‌ی فیعلی داڕێژراوه، له‌كاتێكدا، كه قه‌رزكردن له كورتهێنانه‌وه سه‌رچاوه ده‌گرێت، هه‌ربۆیه ئه‌م پڕۆژه‌ى یاسایه حسابێكی ئه‌وتۆی بۆ كۆی دارایی گشتی نه‌كردووه، ته‌نها حسابی ئه‌وه‌ی كردووه كه‌یاسایه‌ك ده‌ربكرێت بۆ خه‌رجكردنی بڕی زیاتر له 35 ترلیۆن دینار.\n4- له‌خاڵی چواره‌می مادده‌ی (2)، له لیستی سه‌رچاوه‌كانی ته‌مویلی هه‌ژماره‌كه ئه‌م ده‌قه هاتووه( هه‌رسه‌رچاوه‌یه‌كی تر) ئه‌وه‌یش به‌بێ رونكردنه‌وه و دیاریكردنی سه‌رچاوه‌كه، به‌م پێیه وه‌زاره‌تی دارایی عێراق ده‌توانێن هه‌موو سه‌رچاوه داراییه‌كانی عێراق به‌كار بهێنێت بۆ ته‌مویل كردنی ئه‌و هه‌ژماره.\nجێگه‌ی تێبینیه كه ئه‌و بڕه‌ی به‌گشتی بۆ ته‌مویلی ئه‌م هه‌ژماره ئاماژه‌ی بۆكراوه لانی كه‌م ده‌گاته (35) ترلیۆن دینار، واته بارته‌قای كۆی بوودجه‌ی ساڵێكی عێراق جگه له به‌شی قه‌ره‌بووی فه‌رمانبه‌ران و تۆڕی چاودێری كۆمه‌ڵایه‌تی.\nیه‌كێك له نه‌ریته‌كانی ئه‌م حكومه‌ته‌ی ئێستای عێراق ئه‌وه‌یه كه هه‌میشه له داواكردنی پاره و ته‌رخانكراوه‌كان و ده‌سه‌ڵاتی خه‌رجكردندا زۆر زیاده‌ڕه‌وی ده‌كات به‌جۆرێك كه له‌هیچ یه‌ك له‌حكومه‌ته‌كانی پێش خۆی به‌وشێوه‌یه نه‌بووه، بۆ بیر هێنانه‌وه له پڕۆژه یاسای بوودجه‌ی ساڵی 2021 خه‌رجیه‌كانی به زیاتر له (164) ترلیۆن دینار خه‌مڵاند بوو، به‌ڵام په‌رله‌مانی عێراق بۆی كه‌مكرده‌وه بۆ (129) ترلیۆن دینار، ته‌نها بۆ چوارمانگی كۆتایی ساڵی 2020 خه‌رجیه‌كانی به زیاتر له (57) ترلیۆن دینار خه‌مڵاندبوو و به پڕۆژه‌یاسای پڕكردنه‌وه‌ی كورتهێنانی دارایی داوای ده‌سه‌ڵاتی قه‌رزكردنی (41) ترلیۆن دیناری ده‌كرد، به‌ڵام په‌رله‌مان خه‌رجییه‌كانی كه‌مكرده‌وه بۆ (26) ترلیۆن دینار و، بڕی قه‌رزكردنیشی كه‌مكرده‌وه بۆ نزیكه‌ی (15) ترلیۆن دینار.\nمادده‌ی سێیه‌م تایبه‌ته به‌ته‌رخانكردنی پاره‌كانی ناو هه‌ژماره‌كه و ته‌مویل كردنی لایه‌نه سوودمه‌نده‌كان به‌شێوه‌ی مانگانه یان وه‌رزی یان ساڵانه له‌لایه‌ن وه‌زاره‌تی داراییه‌وه به‌م شێوه‌یه‌ی خواره‌وه:\nیه‌كه‌م: 35% بۆ هێنانه‌دیی ئاسایشی خۆراك و كه‌مكردنه‌وه‌ی هه‌ژاری له‌ڕێگه‌ی كۆبۆنی خۆراك و كڕینی به‌روبوومی گه‌نم و برنج و جۆ و پێدانی شایسته‌ی دارایی وه‌رزه‌كانی پێشوی جوتیاران.\nدووه‌م: 35% بۆ پڕۆژه‌كان كه به‌م سێ خاڵه‌ی خواره‌وه روونكراوه‌ته‌وه :\n1- پڕۆژه‌كانی وه‌زاره‌ت و لایه‌نه نه‌به‌ستراو به وه‌زاره‌ته‌كان له پارێزگا نه‌به‌ستراو به‌هه‌رێمه‌كانه‌وه، وه ئه‌وله‌ویه‌ت بۆ پڕۆژه راوه‌ستاوه‌كانه.\n2- پڕۆژه نوێ و گرنگه‌كان بۆ پارێزگا نه‌به‌ستراو به هه‌رێمه‌كانه‌وه به‌مه‌رجێك تێچوی هه‌ر پڕۆژه‌یه‌ك له (20) ملیار دینار زیاتر نه‌بێت.\n3- پڕۆژه‌كان له‌لایه‌ن وه‌زاره‌تی پلاندانی ئیتیحادی دیارده‌كرێن له‌سه‌ر پێشنیازی لایه‌نی سوودمه‌ند به‌پێی ئه‌و رێكارانه‌ی كه‌وه‌زاره‌ت دایان ده‌نێت و ئه‌نجوومه‌نی وه‌زیران ره‌زامه‌ندیان له‌سه‌ر ده‌دات، به‌جۆرێك، كه ده‌سته‌به‌ری دادپه‌ره‌ری له‌دابه‌شكردنیان به‌دیبهێنرێت به‌پێی رێژه‌ی دانیشتوان و نیشانده‌ره‌كانی هه‌ژاری، به ره‌چاوكردنی تایبه‌تمه‌ندێتی هه‌ردوو پارێزگای (نه‌جه‌ف و كه‌ربه‌لا).\nئه‌و سێ خاڵه‌ی سه‌ره‌وه له‌چه‌ند روویه‌كه‌وه جێگه‌ی سه‌رنج و تێبینین:\nئه‌و بابه‌تانه په‌یوه‌ندیان نیه به‌دۆخیكی دیاریكراو و ئاسایشی خۆراك و روبه‌ڕووبوونه‌وه‌ی دۆخی نه‌خوازراوه‌وه، به‌ڵكو ئه‌و بابه‌تانه هه‌رخۆیان به‌شێكن له ته‌وه‌ره بنه‌ڕه‌تییه‌كانی بوودجه‌ی ساڵانه‌و سیاسه‌ته ئابوورییه‌كانی حكومه‌ت.\nئه‌وه‌ی زیاتریش له‌م پڕۆژه یاسایه‌دا جێگه‌ی تێبینیه ئه‌وه‌یه كه به روونی هه‌رێمی كوردستان خراوه‌ته ده‌ره‌وه‌ی بازنه‌ی سودمه‌ندبوون له پڕۆژه‌كان، ئه‌مه‌یش ده‌بێته به‌ربه‌ست له‌به‌ره‌وپێشچوونی رێككه‌وتن و هه‌نگاوه‌كانی چاره‌سه‌ری كێشه‌ی په‌یوه‌ندییه داراییه‌كانی نێوان هه‌رێم و به‌غدا، له‌ساڵانی پێشتریش زۆرجار یاساكانی بوودجه‌و یاسای پڕكردنه‌وه‌ی كورتهێنانی دارایی ئه‌و رۆڵه خراپه‌یان گێڕاوه.\nله‌لایه‌كی تریشه‌وه له‌پاڵ ئاماژه كردن به هێنانه‌دیی دادپه‌روه‌ری له‌دابه‌شكردنی پڕۆژه‌كان له‌سه‌ر بنه‌مان دانیشتوان و هه‌ژاریدا ته‌نها ئاماژه به‌تایبه‌تمه‌ندێتی هه‌ردوو پارێزگای (نه‌جه‌ف و كه‌ربه‌لا) كراوه، له‌كاتێكدا كه ئه‌و دوو پارێزگایه نه هه‌ژارترین پارێزگان، نه زیانمه‌ندترینن و نه گه‌وره‌ترینن له رووی ژماره‌ی دانیشتوانه‌وه.\nسێیه‌م: 10% بۆ پاڵپشتی سیوله‌ی گه‌نجینه‌ی گشتی.\nچواره‌م: 10% دانه‌وه‌ی قه‌رزی ده‌ره‌كی و قه‌رزی هاورده‌ی غاز و كڕینی وزه.\nپێنجه‌م: دانی تیچووی به‌رهه‌مهێنانی نه‌وتی خاو.\nشه‌شه‌م: 5% بۆ خه‌رجیه كتوپڕه‌كان به‌پێشنیازی وه‌زیری دارایی و به ره‌زامه‌ندی ئه‌نجوومه‌نی وه‌زیران.\nوه‌زیری دارایی به‌ڕه‌زامه‌ندی ئه‌نجوومه‌نی وه‌زیران بۆی هه‌یه ده‌سكاریی خه‌رجیه‌كانی هاتووو له بڕگه جیا جیاكانی مادده‌ی (3) بكات تاكو رێژه‌ی 15%، بۆنموونه له خاڵی شه‌شه‌می مادده‌ی سێیه‌م هاتووه وه‌زیری دارایی به‌ڕه‌زامه‌ندی ئه‌نجومه‌نی وه‌زیران ده‌سه‌ڵاتی خه‌رجكردنی (5%) ی بڕی پاره‌كانی ناو هه‌ژماره‌كه‌ی هه‌یه بۆ خه‌رجییه‌كانی كتوپڕ، ئه‌وه‌یش ده‌كاته (1.75) ترلیۆن دینار، به‌ڵام مادده‌ی (4) مافی ئه‌وه‌ی ده‌داتی كه رێژه‌كه به‌رز بكاته‌وه، به‌و جۆره بڕه‌كه‌یش زیاد ببێت تاكو نزیكه‌ی(5) ترلیۆن دینار، له‌كاتێكدا به‌پێی یاساكانی بوودجه‌ی ته‌رخانكراو بۆ خه‌رجیی كتوپڕ له‌ساڵانی رابردوو له‌سنووری (200) ملیار دینار بووه، واته ئه‌وه‌ی ئێستا ته‌رخانده‌كرێت بۆ خه‌رجیی كتوپڕ ده‌یان جار زیاتره له ته‌رخانكراوی ساڵانی رابردوو.\nبه‌پێی مادده‌ی 5 خه‌رج كردن له‌و هه‌ژماره هه‌ڵاوێرده ده‌كرێت له مادده‌ی 13ی یاسای كارگێڕی دارایی ژماره 6ی ساڵی 2019، كه بڕگه‌ی یه‌كه‌می تایبه‌ته به كار كردن به بنه‌مای خه‌رجكردنی 12/1 تاكو یاسای بوودجه په‌سه‌ند ده‌كرێت، ئه‌مه‌یش له‌كاتێكدا كه‌یاسای كارگێڕی دارایی یاسایه‌كی بنه‌ڕه‌تیه و پێویسته ببێته بنه‌ما بۆ یاساكانی تری بواری دارایی.\nبه‌پێی مادده‌ی (6) وه‌زیری دارایی بۆی هه‌یه به ره‌زامه‌ندی ئه‌نجوومه‌نی وه‌زیران قه‌رزی ناخۆیی و ده‌ره‌كی بكات بۆ پڕۆژه به‌رده‌وامه‌كان تاكو بڕی (10) ترلیۆن دینار، له‌كاتێكدا به‌پێی یاسای كارگێڕی دارایی و رێسا بنچینه‌ییه‌كانی بوودجه و دارایی گشتی پێویسته كار به‌مادده‌ی 13ی یاسای كارگێڕێی دارایی بكرێت چ بۆ خه‌رجییه‌كانی به‌گه‌ڕخستن له‌سه‌ر بنه‌ما 12/1 ،چ بۆ پڕۆژه‌كان له‌سه‌ر بنه‌مای ته‌رخانكراوی گشتی و به‌پێی پێوانه‌ی كاری ئه‌نجامدراو.\nئه‌م مادده‌یه تایبه‌ته به چۆنیه‌تی تۆماركردن و ته‌رخانكردنی ئه‌و به‌خشین و باربووانه‌ی كه وه‌زاره‌ت و فه‌رمانگه نه‌به‌ستراو به‌وه‌زاره‌ته‌كان وه‌ری ده‌گرن. تێكستی ئه‌و مادده‌یه‌یش دووباره‌كردنه‌وه‌ی ئه‌وه‌یه كه له‌یاسای كارگێڕی دارایی ئیتیحادی و یاساكانی بوودجه‌ی ساڵانه‌ی عێراقدا هاتووه.\nهۆكاره پێویسته‌كان ( الاسباب الموجبة)\nله خوێندنه‌وه‌ی هۆكاره پێویسته‌كان(الاسباب الموجبة)ی یاساكه‌دا هاتووه كه به‌هۆی كۆتایی هاتنی یاسای بوودجه‌ی ساڵی رابردوو و ده‌رنه‌چوونی یاسای نویێ بوودجه‌وه ئه‌م یاسایه ته‌شریع ده‌كرێت، زۆرینه‌ی ئامانجه سه‌ره‌كییه‌كانی بوودجه‌یش به‌گشتی وه‌ك پاساو بۆ پێویستی ده‌ركردنی ئه‌م یاسایه ئاماژه‌یان پێدراوه، نه‌ك ئه‌وه‌ی بۆ رووبه‌ڕووبوونه‌وه‌ی دۆخێكی كتوپڕو بوارێكی دیاریكراو بێت.


◄ ئەنجام: 1,231 تۆمار دۆزرایەوە، لاپەڕە 1 لە 124 ژمارەی تۆمار لە لاپەڕەیەکدا: 🗐 1 🗐 5 🗐 10 🗐 25 🗐 50 🗐 100\n👁 ئەم بابەتە 6,270 جار بینراوە\n👁 ئەم بابەتە 13,377 جار بینراوە\nکوردستان لەبەردەم هەژمونی گەندڵکاراندایە بۆ/ سەرۆ [ زۆرتر... 👁] ✖ ✖ ✖ 0 1 ✔ 83% ✍ هـ.ب. 5/3/2016 11:00:04 AM\n👁 ئەم بابەتە 5,584 جار بینراوە\nبە پێی ڕاپرسییەکی ڕێکخراوی وادی ئەڵمانی، لە گەرمیا [ زۆرتر... 👁] ✖ ✖ 0 2 ✔ 99% ✍ ن.ئـ. 2/6/2019 9:15:04 AM\n👁 ئەم بابەتە 8,962 جار بینراوە\nدواڕۆژ، کۆچەر عەلی بەڕێوەبەری شوێنەواری هەولێر را [ زۆرتر... 👁] ✖ ✖ ✖ 0 0 ✔ 89% ✍ هـ.ب. 10/26/2016 10:47:37 AM\n📷 11ی ئازار لە هەولێر وێنە و پێناس\n📅 کاتی تۆمارکردن Jan 19 2014 6:40PM\n👁 ئەم بابەتە 24,225 جار بینراوە\n... [ زۆرتر... 👁] ✖ ✖ 0 1 ✔ 70% ✍ هـ.ب. 1/19/2014 6:40:58 PM\n📅 13-03-2022 - هێرشی داگیرکەری فارس بۆ سەر هەولێر رێکەوت و رووداو (کڕۆنۆلۆژیا)\n📅 کاتی تۆمارکردن Feb 1 2022 8:32AM\nباشووری کوردستان - فارسەکان لە ئێرانەوە هێرشێکی م [ زۆرتر... 👁] ✖ ✖ 34 0 ✔ 99% ✍ هـ.ب. 2/1/2022 8:32:10 AM\n📊 14 کرێکار لە هەولێر گیانیان لەدەستداوە ئامار و راپرسی\n📅 کاتی تۆمارکردن Dec 30 2014 11:59AM\nرەهێڵ سەمەد بەرپرسانی لقی هەولێری سەندیکای کر [ زۆرتر... 👁] ✖ ✖ ✖ 0 0 ✔ 79% ✍ هـ.ب. 12/30/2014 11:59:12 AM\n👁 ئەم بابەتە 29,226 جار بینراوە\nباکووری کوردستان - ناوەندی گشتی پارتی دیموکراتی گ [ زۆرتر... 👁] ✖ ✖ 37 0 ✔ 99% ✍ هـ.ب. 2/1/2020 3:05:16 PM\n👁 ئەم بابەتە 56,862 جار بینراوە\nرۆژهەڵاتی کوردستان - کرێکارانی شارەداریی سەقز، بە [ زۆرتر... 👁] ✖ ✖ 41 0 ✔ 99% ✍ هـ.ب. 2/1/2020 3:05:16 PM\n📊 2 کرێکار لەهەولێر گیانیان لەدەستداو ژمارەی قوربانیان له و شارە گەیشتە 15 کرێکار ئامار و راپرسی\n📅 کاتی تۆمارکردن Jun 27 2013 12:38PM\n👁 ئەم بابەتە 13,411 جار بینراوە\nدوو کرێکاری دیکە لەشاری هەولێر گیانیان لەدەستداو ب [ زۆرتر... 👁] ✖ ✖ ✖ 0 0 ✔ 70% ✍ هـ.ب. 6/27/2013 12:38:44 PM\n| کاتی ئافراندنی لاپەڕە: 6.719 چرکە!


ئازیزان ئی مه‌یڵێكم بۆ هاتوه ده‌رباره‌ی شێخ و موشایه‌خ...\nگوایه شێخ و موشایه‌خ ده‌وریان هه‌بوه له شۆرشی گه‌لی كوردا....نازانم ئێوه له‌گه‌ڵ ئه‌م مه‌وزعه‌دا ده‌ڵێن چی ؟\nئایه شێخ پیاوی باشن یان حاشا حازری سه‌گو سه‌گبابن و ڕۆژ تا ئێواره كافر ئه‌خه‌نه ناو جه‌هه‌نه‌مه‌وه ؟\n10/19/2003 02:05:00 am :: ::\nئه‌چم بۆ حه‌فله‌ی كوردی هیچتان ناوێت ؟\n10/17/2003 07:26:00 pm ::\nنوكته‌یه‌كی بێ ته‌ربێێتی :-\nجارێك مالێك كچێكی زۆر جوانیان ئه‌بێت به‌س مه‌عه‌ل ئه‌سه‌ف كچه‌كه شێت ئه‌بێت...ناچار ئه‌یبه‌ن بۆ لای شێخێك بۆ ئه‌وه‌ی چاره‌سه‌ری بكات بۆیان..\nشێخه‌كه ئه‌لێت به‌جێی بێڵه بۆم بۆتان چاك ئه‌كه‌مه‌وه ...وه‌ڵا كاكه لێتان نه‌شارمه‌وه ماڵی كچه‌كه ئه‌رۆنه‌وه مالێ و كچه‌كه لای شێخه‌كه به‌جێ ئه‌هێلن..\nشێخ : كچه‌كه دایكه‌نه....\nكچ: یا شێخ گیان عه‌یبه چۆن شتی وا ئه‌بێت\nشێخ: دایكه‌نه كچم چاكت ئه‌كه‌مه‌وه..\nكچ و شێخ خۆیان ڕووت ئه‌كه‌نه‌وه..\nشێخ په‌نجه درێژ ده‌كات بۆ گونی و  ده‌لێت : ئه‌مه چیه ؟\nکچ: شێخ گیان عه‌یبه چۆن شتی وا ئه‌بێت\nكچ: ئاخر شه‌رم ئه‌كه‌م..\nشێخ: بیلێ بۆ خوایه...\nکچ: ئه‌وه كێره..\nشێخ: ئه‌سته‌خفیڕه‌ڵا خوایه تۆ‌به....خوایه تۆبه..كچم ئه‌وه كێر نیه خوا ده‌مێ به بڕین چێ..ئه‌وه كافره...كافر...\nشێخ ئه‌مجاره ده‌ست بۆ ده‌عبای كچه‌كه ئه‌بات و ئه‌ڵێت ئه‌ی ئه‌مه چیه كچم ؟\nکچ: شێخ به‌خوا له ڕووم نایات هی هی هی هی\nشێخ: کچم شێتم مه‌كه پێم بڵێ.\nکچ: ئه‌وه قوزه...\nشێخ: ئه‌ی بێ ئه‌خلاق...بێ ئه‌ده‌ب...شه‌یتان ....مه‌لعون...ئه‌وه جه‌هه‌نه‌مه جه‌هنه‌م...ده‌ئێستا وه‌ره با ئه‌م كافره بخه‌ینه ناو ئه‌و جه‌هه‌نه‌مه‌وه...\n10/16/2003 10:03:00 pm ::\nتۆ سه‌یری ئه‌م برایانه كه چۆن هه‌ڵ ئه‌په‌ڕن ؟\n10/15/2003 08:40:00 pm ::\nئازیزان سڵاوتان لێ بێت ؟\nئه‌وه من ئێستا له زانكۆم وتم با شتێچی خۆشتان لۆ بنوسم ده‌ردی هه‌ولێریان ده‌رێن !\nنازانم له‌وه ئه‌چێت كه‌س نه‌یه‌ته سه‌ر هینه‌كه‌ی ئێمه بیلا مانێ (وێبڵگا ئه‌ڵێم هــــــــــــــــا )\nئه‌گه‌ر جه‌نابت عه‌یب نه‌بێت هاتویته سه‌ر ئه‌م وێبڵگایه و وێبڵگات هه‌یه تكایه ئه‌دره‌سه‌كه‌م بۆ بنوسه با منیش بێمه سه‌ر ئه‌وه‌ی تۆ (عه‌ێب نه‌بێت)..\nكاك به‌رده‌قانی قه‌پاته هه‌مو رۆژێك ئه‌چمه سه‌ر هینه‌كه‌ی ئه‌و !\n10/15/2003 03:21:00 pm ::\nئازیزان دوباره پڵاو ..\nژماره‌یه‌كی زۆری وێبڵگام كه‌شف كردوه...چومه ئه‌م وێبلگایه ده‌ستم كرد به گریان .. كاك چیاوان زۆر چیرۆكی خۆشی نوسیوه كه‌پیاو ده‌خاته‌گریان..به‌س بێ قه‌زا بیت كاك چیاوان تۆ نوسیوته كوردیش گێل ریترۆ ئاخر چۆن وا ئه‌بێ ؟ هی هی\nئه‌ره‌وه‌ڵا وێبڵگای كه‌ژاڵ خان زۆر زۆر جوان بو زۆرم به دڵ بو... ئه‌و چیرۆكه‌ی ده‌رباری Lesbian نوسیوته زۆر خۆشه...\nئاخخخخخخخخخخخخخخخخ دڵم به‌خوا كه‌ژاڵ خان دڵم ناخۆش بوو...ئه‌ترسم ئه‌و كچه‌ی من شێتی بوم لێزبیان بێت ئه‌ی مامه خه‌مه له‌م خه‌مه...\nچونكه خۆشم تۆزێك ژنانیم و زۆرم حه‌ز له كچی جوانه سه‌ردانی وێبڵگای ژنانی كوردستانم كرد و پشتگیری خۆم بۆ هه‌مو ژنان و كچانی كوردستان ده‌ربڕیو به توندی پیاوانی كوردستان ئاگادار كرده‌وه كه ئه‌بێت گۆره‌وی خۆیان خۆیان بیشۆن و ده‌بێت له هه‌فته‌یكدا 3 رۆژ پیاو چێشت لێ بنێت و 4 رۆژیش قاپ و قاچاخ پشوات !\nبژی ژنان و كچانی كوردستان !\n10/15/2003 01:32:00 am ::\nئایی دنیا چه‌ند سه‌یری؟\nهه‌ندێك جار كه بیر ئه‌كه‌مه‌وه باشه ئێمه بۆ دروست بوین و بۆ بژین بۆ ئێستا من ئه‌م نوسینه ئه‌نوسم جه‌نابیشت ئه‌یخوێنیته‌وه ؟\nله راستی له دنیادا به‌س كاری باشه سودی هه‌یه ...نازانم من خۆم ئه‌گه‌ر به حه‌یاتم چاكه‌م كردبێ به‌س ئه‌م كاك به‌رده‌قانی ه زۆر پیاوه به ته‌ڵاقم (كه هێشتا نیمه و باوه‌ڕیش‌ناكه‌م قه‌ت هه‌مبێت )من خۆم نایناسم به‌س كورێكی زۆر پیاوه بزانه چی شتی دروست كردوه بۆ كورد..\nوه‌ڵای ئه‌گه‌ر من وه‌یخه‌ر پاشا بم یه‌كسه‌ر ئه‌یكه‌م به وه‌زیری كۆمپیته‌ر ...به‌س ئاخ و سه‌د ئاخ سه‌قه‌ندوز له‌به‌ر خزمی خۆی كه‌سی تر ته‌عین ناكات..\nهه‌روه‌ها زۆر سوپاس بۆ ئه‌و كچه باشه‌ی كه ئیمه‌یڵی بۆ كردم كه فێری كردم چۆن كۆمێنت دابنێیت بۆ ئه‌وه‌ی خه‌ڵك بتوانێ بیكۆمێنتێنی لێره\n10/15/2003 01:06:00 am ::\nئای ئازیزان چۆنن ؟\nنازانم چه‌ند وێبلگای كوردی هه‌یه به‌س عه‌لاكولین ده‌ی من ئه‌وه‌ی بزانم قه‌زوان و به‌رده‌قانی و په‌ریله و ته‌وار و ئێ كێی تر ؟\nتكایه ئه‌گه‌ر كه‌سێكی تر هینی هه‌یه (وێبڵگا ئه‌ڵێم) بۆم ئیمه‌یڵ بكه‌ن...\nیان خوا به‌رده‌قانیمان لێ نه‌سه‌نێ هه‌مو جارێك عه‌یب نه‌بێت ئه‌چینه سه‌ر هینه‌كه‌ی ئه‌و (وێبڵگا ئه‌لێم ها شتی خراب ناڵێم) بۆ ئه‌وه‌ی مه‌ساج بنێرین....\nباشه كێ ئه‌زانێ چۆن ئه‌و كۆمێنتاره دانێم ؟\nكه‌س هه‌یه‌لێی بزانێ ؟\nله‌گه‌ڵ رێز و سوپاس و سینیه‌ك پاقلاوه‌ی ئامه‌ی جۆڵا بۆ هه‌موو\n10/14/2003 08:42:00 pm ::\nله سایتی په‌ریله باسی ده‌رپێ كرا\nمنیش وه‌كو كورێكی كورد په‌روه‌ر ، یه‌كسه‌ر بیری بازاری ده‌بۆكه‌ی شاری سلێمانی'م كه‌وته‌وه...\nئای له‌وێ ده‌رپێ و سوخمه ئه‌فرۆشرا.....ئینجا ئه‌و كاته ئێمه مناڵ بوین شه‌رمان ده‌كرد بچین بۆ بازاری ده‌بۆكه چونكه جوان نه‌بو...\nهه‌رچه‌نده دایه‌م بازاری ده‌بۆكه پر بوو له هه‌تیو و مه‌تیوی زۆڵ بۆ مێبازی به‌س ده‌ی ئێمه له كوڕه باشه‌كان بوین هی هی\nئینجا سه‌رتان نه‌یه‌شێنم له له‌نده‌ن جارێكیان ڕێم كه‌وته دوكانی ده‌رپێ قوته‌وه .. برا ده‌رپێی چی ... وه‌یش سه‌دامی به‌قوربان بێ...ده‌رپێی وای لێ بو خوا پێم نه‌گرێت زه‌وقی پیاوی ئه‌كرد به ئاسماندا...\nئینجا ئیتر با ئه‌وه‌ی تری ته‌واو نه‌كه‌م له‌به‌ر ئه‌منی قه‌ومی خۆم ...\nبه‌س قسه‌كه‌ی مه‌لا به‌شیرتان بیر نه‌چێت كه وتی :\nده‌رپێ قوته‌ی له‌پێ نه‌كه‌ن له‌بۆ گه‌مه‌ی تۆپانێ\nعه‌رامه ، مومكین نیه، جایز نیه\n10/14/2003 01:42:00 pm ::\nئه‌مه یه‌كه‌م جاره له وێبڵگا به كوردی بنوسم....زۆر سوپاس بۆ به‌رده‌قانی و وێبسایتی په‌ریله ...\nچۆن من گه‌یشتمه ئێره؟\nكاتێك دورمانم ئه‌كرد، بینیم 7مێشی سه‌رزل لێ په‌یا بون، ئه‌ملان لێ گرتن و ئه‌و لام لێگرتن له‌پر به یه‌ك پیاکێشان هه‌ر حه‌وتیانم كوشت !\nنه‌خێر كاتێك له ماڵپه‌ری كه‌ی دی پی دۆت ئینفۆ بوم چاوم كه‌وت به خه‌ڵاتی سایته كوردیه‌كان، دوای كلیكم كرد چاوم كه‌وت به سایتی په‌ریله...وتم شتێكی خۆشه با منیش بۆخۆم شتێكی وا بكه‌مه‌وه....\nدواتر سه‌یرم كرد و دیقه‌تم یا...كه دیقه‌تم یا سه‌یرم كرد ناتوانی به كوردی بنوسی، منیش وتم ئه‌وه كاك به‌رده‌قانی هه‌یه، هه‌مو شتێكمان به یه‌كه‌وه‌یه به‌س حه‌ڵاڵ‌و حه‌رامان له‌یه‌ك جیایه، وتم ئه‌وه ئه‌و هه‌یه ئێستا چاره‌سه‌ری ئه‌مه‌ی په‌یا كردوه.\nئه‌وه ئێستا من له سایته جوانه‌كه‌ی ئه‌وه‌و ئه‌م قسه هه‌له‌ق و مه‌لاقانه‌تان بۆ ئه‌نوسم زۆر سوپاس\nبه‌خێر بێن بۆ ساتیی شاعیری بچوكی كورد "كوردۆ" !\n10/14/2003 01:23:00 pm ::\nتاقی كردنه‌وه باشترین به‌ڵگه‌یه ئێوه ئه‌ڵێن چی ؟\nوه‌رن تاقی كه‌نه‌وه هی هی\n10/14/2003 01:15:00 pm ::\nبه‌خوا ئه‌مه موهیمه ئه‌مه‌چیه ئه‌م شته\nكوره‌خۆم فێر ئه‌كه‌م\n10/14/2003 01:11:00 pm ::\nئاخ*** م ئه‌مه چیه\n10/14/2003 01:02:00 pm ::


سلێمانی؛ سبەینێ دوو گەڕەكی دیكە پێوەری زیرەكی كارەبایان بۆ دەبەسترێت – تۆڕی میدیایی خەڵک\nیەكێتی و حكومەت پرسی لامەركەزی لە هەرێم تاووتوێ دەكەن\nهێمن هەورامی: دەبێت پێداچوونەوە بە ڕێككەوتنەكانی حزبەكەی لەگەڵ لایەنەكان بكرێت\nهەولێر.. دوو برا كوژران و دوو كەسی تریش برینداربوون\n“سلێمانی بووەتە لانەی ئارام بۆ ئەو چالاكوان و ڕۆژنامەوانانەی ناوەڕاست و باشووری عیراق كە لە چەكی بێدەنگ هەڵدین”\nقائیمقامی چەمچەماڵ ئاماری مانگێكی ڕووداو و دەستگیركردنەكانی سنوورەكەی ئاشكرا دەكات\nكازمی: دەبێت مووچە بەدووربگیرێت لە ململانێى سیاسى\nلە كەركوك باندێك دەستگیركرا\nكازمی لەسەر دواخستنی هەڵبژاردنی پەڕلەمان دوایین بڕیاری دەركرد\nسلێمانی بەرزترین ژمارەی مردنی لەسەر ئاستی عیراق تۆماركرد\nچەند بەڵێنێك بە كەسوكاری كوژراوانی خۆپیشاندانەكانی ناسریە دەدرێت\nژنێك 30 ساڵ كوڕێكی خۆی لە ماڵەوە زیندانی دەكات\nتووشبووانی كۆرۆنا لە جیهان، ڕووی لە هەڵكشانە\nئەمریكا.. دووەم كۆمپانیا داوای مۆڵەتی دابەشكردنی ڤاكسینی كۆرۆنا دەكات\nبایدن وتەبێژی كۆشكی سپی دیاریدەكات\nلە بانكێك بڕی 100 هەزار دینار بەسەر كەمدەرامەتان دابەش دەكرێت\nلە عیراق دابەشكردنی مووچەی مانگی 12 دەستپێدەكات\nحكومەتی هەرێم كاتی دابەشكردنی مووچە دیاری دەكات\nعیراق، هەناردە و داهاتی مانگی ڕابردووی نەوت ڕادەگەیەنرێت\nبەڤیدیۆ: چەند گیانلەبەرێكی سەیر لە كەنارەكانی ئەفریقای باشوور دەدۆزرێنەوە\nلە چەند ناوچەیەی هەرێم پلەكانی گەرما بۆ خوار سفر دابەزیون\nتۆڕی زیرەكی كارەبا\nكارەبای سلێمانی؛ سبەینێ دوو گەڕەك بێ كارەبا دەبن\nكارەبای سلێمانی؛ بەستنی پێوەری زیرەك بۆ سبەینێ لەسەر دوو فیدەر كار دەكرێت\nسلێمانی؛سبەینێ دوو گەڕەكی دیكە بێ كارەبا دەبن\nسلێمانی؛بەستنی پێوەری زیرەكی كارەبا بەردەوامە و سبەینێ دوو گەڕەك بێ كارەبا دەبن\nسبەینێ لە دوو گەڕەكی سلێمانی پێوەری زیرەكی كارەبا دەبەسترێت\n2020/12/01 - 11:39 PM\nئەمڕۆ وەفدێكی یەكێتیی نیشتمانيی كوردستان پێشوازیكرد لە لیژنەی ئەنجومەنی وەزیرانی هەرێم بۆ بەرجەستەكردنی پرسی لامەركەزی لە هەرێمی كوردستان.\nكەناڵی گەلی كوردستان بڵاویكردەوە، لە دیدارێكدا لیژنەكەی ئەنجومەنی وەزیرانی هەرێم ڕایانگەیاند: مەبەستی سەردانەكەیان بۆ وەرگرتنی ڕاوبۆچوون و تێروانین و پڕۆژە و پەیرەوی لایەنە سیاسییەكانە بە تایبەت (یەكێتیی و پارتی و بزووتنەوەی گۆڕان) بۆ پرسی لامەركەزی لە هەرێمی كوردستان و لەو چوارچێوەیەشدا یەكەم لایەن سەردانی یەكێتیی نیشتیمانی كوردستانیان كردووە.\nلای خۆیانەوە وەفدی یەكێتیی نیشتمانيی كوردستان جەختیانكردەوە كە پرسی لامەركەزییەت كە داواكاری یەكێتی بووە و یەكێكە لە خاڵەكانی ڕێككەوتنەكەیان بۆ پێكهێنانی حكومەت لەگەڵ پارتی دیموكراتی كوردستان، ئامانجەكەی پێشكەشكردنی خزمەتگوزاریی زیاترە بە میللەتەكەمان، نەك تەنیا لە یەك پارێزگا بەڵكو بۆ سەرتاسەری هەرێمی كوردستان.\nوەفدی یەكێتی دووپاتیانكردەوە، پێداگرییان لە سەر جێبەجیكردنی پرسی لامەركەزی، نابێتە مایەی لێكترازان و لاوازی حكومەت، بەڵكو پایەكانی حكومڕانی لەهەرێمی كوردستان بەهێزتر دەكات و قەوارەی هەرێم پارێزراوتر دەبێت.\nوەفدەكەی یەكێتیی داوایكرد كە دەبێت هەنگاوەكانی ئەو پرسە خێراتر بكرێن، چونكە زۆر بابەتی ستراتیژیی و گرنگتر هەیە كە پێویستە حكومەت و لایەنە سیاسییەكان پێوەی سەرقاڵبن، حكومەتی هەرێم دەبێت متمانە دروست بكاتەوە لەگەڵ هاووڵاتیان، دەبێت ئەولەویەتی ئێستای حكومەت دابینكردنی مووچەی مووچەخۆرانی هەرێم بێت، چونكە هیچ بابەتێك ئەمڕۆ لە بابەتی مووچە گرنتر نییە.\nوەفدی یەكێتیی نیشتمانیی كوردستان، ئامادەیی خۆیان دەربڕی كە ئەو پەیڕەو و پڕۆژەیەی كە وەك یەكێتیی ئامادەیان كردووە پێشكەشی حكومەتی بكەن بۆ ئەوەی تا كۆتایی ئەمساڵ پرسی لامەركەزییەت بچێتە بواری جێبەجێكردنەوە.\nسەردانەكەی لیژنەی ئەنجومەنی وەزیرانی هەرێم دوای دوو كۆبوونەوەی هاوبەشی ڕابردووی نێوان یەكێتی و پارتی بوو كە تیایدا یەكێتیی پڕۆژەی لامەركەزی پێشنیاركردبوو.\n2020/12/01 - 11:30 PM\nهێمن هەورامی ڕایدەگەیەنێت: سەبارەت بە ڕێككەوتنی حزبەكەی لەگەڵ یەكێتی و گۆڕان ڕایگەیاند” ئەو ڕێككەوتانە دەبێت پێداچوونەوەی بۆ بكرێت”.\nهێمن هەورامی ئەندامی سەركردایەتی پارتی دیموكراتی كوردستان و جێگری سەرۆكی پەرلەمانى كوردستان لە چاوپێكەوتنێكدا لەگەڵ كەناڵی ڕووداو سەبارەت بە ڕێككەوتنی حزبەكەی لەگەڵ یەكێتی و گۆڕان ڕایگەیاند” ئەو ڕێككەوتانە دەبێت پێداچوونەوەی بۆ بكرێت، بەرپرسیاریەتی هاوبەشمان هەیە و باوەڕمان بەوە نییە لەكاتی قەیراندا قۆڵی یەكتر بادەین و تەنیا لەكاتی خۆشییەكاندا پابەندی ڕێككەوتنەكان بین”.\nهێمن هەورامی ئاماژەی بەوەشكرد:”بڕیاری پارتی ئەوەیە تا ئیمكان بكرێت بە تەوافوق كارەكان لەناو پەرلەمان بكەین و نایانەوێ زۆرینەی پەرلەمان بەكاربهێنن”.\nسەبارەت بە ڕێككەوتنەكەیان لەگەڵ گۆڕانیش هێمن هەورامی دەڵێت:”ڕێككەوتنی باشمان لەگەڵ گۆڕان كردووە و هەردوولامان پابەندین، بەشیكی باشی لێ جێبەجێ كراوە، داوا دەكەین پابەندی ڕێككەوتنەكان بین، ئاگاداری دۆخی ناوخۆی بزووتنەوەی گۆڕان هەین، بەڵام دەبێت هەموو لایەك پابەندی ئەو ڕێككەوتنانە بین كە هەیە بۆ ئەوەی لە قازانجی خەڵكی كوردستان بێت”.\n2020/12/01 - 11:14 PM\nلە یەكێك لە ترافیك لایتەكانی شەقامی 40 مەتری شاری هەولێر، بەهۆی شەڕە تەقەوە دوو برا كوژران و دوو كەسی تریش برینداربوون.\nبەپێی زانیارییەكانی (تۆڕی میدیایی خەڵك)، ڕووداوەكە لە گەڕەكی مامۆستایانی هەولێر نزیك بازاڕی لەنگە بووە و لەنێوان دوو ئۆتۆمبێلدا بووە نزیكەی 20 گولـلە بە یەكێك لە ئۆتۆمبێلەكانەوەیە، ناسنامەی ئەوانەی كوژراون و تەقەكەرەكانیش نادیارە و هۆكاری تەقەكردنەكەش ناڕوونە. تیمەكانی لێكۆڵینەوەی پۆلیسیش گەیشتووەتە شوێنی ڕووداوەكە و دەست بە لێكۆڵینەوە كراوە.\nبەپێی وتەی شایەتحاڵەكانی ڕووداوەكە، ئۆتۆمبێلەكەی تر هەوڵیداوە پێش بەو (بی ئێم دەبلیو)ە بگرێت و تەقەی لێكردووە و دواتر هەڵاتووە.\nمەسرور بارزانی: هەمیشە ئامادەین بۆ چارەسەركردنی كێشەكان لەگەڵ بەغدا\nخەڵك – بەشی هەواڵ ئەمڕۆ وەفدێكی یەكێتیی نیشتمانيی كوردستان پێشوازیكرد لە لیژنەی ئەنجومەنی وەزیرانی هەرێم بۆ بەرجەستەكردنی پرسی لامەركەزی لە...\nخەڵك – بەشی هەواڵ هێمن هەورامی ڕایدەگەیەنێت: سەبارەت بە ڕێككەوتنی حزبەكەی لەگەڵ یەكێتی و گۆڕان ڕایگەیاند” ئەو ڕێككەوتانە دەبێت پێداچوونەوەی...\nخەڵك – بەشی هەواڵ لە یەكێك لە ترافیك لایتەكانی شەقامی 40 مەتری شاری هەولێر، بەهۆی شەڕە تەقەوە دوو برا كوژران...


رێككەوتنی ئاگربڕ لە باكووری رۆژهەڵاتی سوریا لە نێوان ئەمریكا و توركیا، ئەو دەرفەتەی بە سەرۆكی ئەمریكا دۆناڵد ترەمپ دا، كە خۆی وا نیشان بدا زۆر بە تەنگ راگرتنی شەڕەكەوەیە و كار بۆ چەسپاندنی ئاشتی دەكا، بەڵام ئەمە بەم واتایە نایەت كە ئەمریكا بەرپرس نییە لە هەڵایسانی شەڕەكە، چونكە كشانەوەی ئاشكرای لە سوریا و هەڵكردنی گڵۆپی سەوز بۆ توركیا بۆ هێرش كردنە سەر كورد، هەر ئەم واتایەی لێ هەڵدەكڕێندرێ كە ترەمپ رێی داوە توركیا هێرش بكاتە سەر هاوپەیمانەكانی ئەمریكا لە شەڕی دژی داعشدا. ئاشكراشە كە ترەمپ بە هێنانە كایەی ئاگربڕێكی پێنج رۆژە، ئابڕووی تكاوی سیاسەتی دەرەوەی ئەمریكای پێ چارەسەر نەكراوە. لە تەرازوودا، لە كەیسی ئاگربڕەكەدا تای تەرازووی ئەردۆغان لەوەی ترەمپ قورسترە.\nیەكەم، لەبەر ئەوەی ئاگربڕەكە زۆر كورتە و بەكردەوە هەندێ شوێن ئاگربڕی هەر بە خۆیەوە نەدیوە.\nدووەم، ترەمپ بەر لەوەی رەزامەندیی ئاگربڕ بەدەست بێنێ، لە میدیاكاندا مەرایی بۆ ئەردۆغان كرد، هێرشی كردە سەر پەكەكە و بە مەترسیدارتر لە داعش ناساندی. تێترنجاندنی ناوی پەكەكە لە مەسەلەیەكدا كە لە بنەڕەتدا پەیوەندیی بە پەكەكەوە نییە، هەر ئەوەی لێ هەڵدەهێنجرێ كە ترەمپ ویستویەتی هاوسۆزیی خۆی بۆ ئەردۆغان دەربڕێ، تەنانەت ئەگەر بە زێدەڕۆییش بێ، چونكە فاكتەكان بوار نادەن مەترسیی پەكەكە لەسەر توركیا لەگەڵ مەترسیی داعش لەسەر جیهان بەراورد بكرێ.\nسێیەم، لە كاتی دانوستانەكەدا شاندی ئەمریكا بەڵێنێ داوە ئەگەر توركیا بە ئاگربڕ رازی بێ، سزا ئابوورییە سەپێنراوەكانی لەسەر لادەبرێ، هەر واش كرا.\nچوارەم، ئاگربڕەكە رێخۆشكەر نییە بۆ كشانەوەی هێزەكانی توركیا لە باكووری سوریا، بۆیە لەم بوارەدا توركیا هیچی نەدۆڕاندووە، ئەمریكاش هیچی قازانج نەكردووە.\nپێنجەم، لە دانوستانەكەدا شاندی ئەمریكا دژی هەوڵەكانی توركیا بۆ دروستكردنی ناوچەی ئارام نەوەستاوەتەوە، بەڵكو پشتگیریی كردووە و لە هەمان كاتدا بەڵێنی داوە كە فشار لە هێزەكانی سوریای دیموكرات بكات تاكو بەبێ شەڕ ناوچەكانی سەر سنوور چۆڵ بكەن، بۆ ئەوەی توركیا بەبێ شەڕ دەستیان بەسەردا بگرێ. ئەمەش بەم واتایە دێت كە هیچ گۆڕانێك بەسەر پلانەكانی توركیادا نەهاتووە. بەڵام هەردوولا، ئەمریكا و توركیا، لە رێككەوتنی ئاگربڕدا ئەوەیان لەبەرچاو نەگرتووە كە سنووری توركیا- سوریا وەك چەند رۆژێك لەمەوبەر نەماوە، چونكە لە بەشێكی ئەو سنوورەدا هێزەكانی رژێمی سوریا، بە رێككەوتن لەگەڵ كورد، جێگیر كراون، كە ئەمەش دروستكردنی ناوچەی ئارام بە درێژایی سنووری فەرمی، بەو چەشنەی توركیا بیری لێ دەكاتەوە، ئاڵۆز دەكا و هەندێ تەگەرەی دێنێتە بەردەم.\nلە سەرێكی ترەوە، هەڵپەی ترەمپ بۆ ئاگربڕ، دەشێ پەیوەندیی بەو كۆبوونەوەیەوە هەبێ كە نیاز وایە سبەی سێشەممە لە سووچی لە نێوان سەرۆكی روسیا پوتین و سەرۆكی توركیا ئەردۆغان بكرێ. بەپێی ئەو زانیارییانەی لەم رووەوە لەبەر دەستدان، پوتین خوازیارە لەو كۆبوونەوەیەدا پێشنیاری رێككەوتنی ئاشتی بكا لە نێوان سوریا و توركیا بۆ چارەسەركردنی هەموو كێشەكانی نێوانیان. بە دڵنیاییەوە، ئەگەر پوتین لەم هەوڵەی سەركەوتوو بێ، پێگەی روسیا لە ناوچەكەدا زۆر پتەوتر دەبێ و روسیا وەك دروستكەری ئاشتی و ئەمریكا وەك بەزیو دەردەكەوێ. بۆیە دەشێ هەڵپەی ترەمپ پەیوەندیی بەم پرۆژەیەی روسیاوە هەبێ و ئامانجە سەرەكییەكەی هاندانی ئەردۆغان بێ بۆ پەلە نەكردن لە پشتگیریكردنی ئۆفەرەكەی روسیا.\nهەر چەند پێناچێ توركیا هێشتا بۆ ئاشتبوونەوەی تەواو لەگەڵ سوریا ساز و ئامادە بێ، بەڵام دەشێ هۆی تریش وا لە توركیا بكەن بە دەم پرۆژەكەی روسیاوە نەچێ، لانی كەم لەو روانگەیەوە كە پرۆژەكە توركیا ناچار دەكا دەست لە پشتگیری كردنی هەموو گروپە چەكدارەكانی ئۆپۆزیسیۆنی سوریا هەڵگرێ و كۆتایی بە بیردۆزەی عوسمانیزمی نوێ بهێنێ.\nلە گەڕانەوەدا بۆ مەسەلەی پەكەكە، ترس لەوە هەیە كە بەراوردەكەی ترەمپ لە نێوان پەكەكە و داعش، گڵۆپی سەوزی تری ئەمریكا بێ بۆ توركیا بۆ هێرش كردنە سەر بنكەكانی پەكەكە لە عیراق، بەتایبەتی لە قەندیل و شنگال و پەیامەكە بەم جۆرە بێ كە پاش دروستكردنی ناوچەی ئارام لە سوریا (هەروەها پاش رەتكردنەوەی پرۆژەكەی روسیا سەبارەت بە ئاشتبوونەوە لەگەڵ ئەسەد)، ئەمریكا لاریی نییە لە دەستپێكردنی ئۆپەراسیۆنێكی فراوان دژی پەكەكە لە ناو خاكی عیراق. ئەم مەسەلەیە بە دوور نازانرێ، چونكە ئەمریكای سەردەمی ترەمپ، پاش دەست هەڵگرتنی لە هەموو بەها جوانەكانی، هەموو شتێكی لێ دەوەشێتەوە.


״هه‌ڵبژاردن له‌كاتی خۆیدا بكرێت״ \nبه‌مه‌به‌ستی ئاگاداربوون له ئاماده‌كارییه‌كان بۆ هه‌ڵبژاردنه‌كانی داهاتووی هه‌رێم و هه‌ماهه‌نگیی كۆمسیۆنی هه‌ڵبژاردنه‌كان له‌گه‌ڵ حزب و لایه‌نه سیاسییه‌كاندا، دوێنێ له هه‌ولێر به ئاماده‌بوونی نوێنه‌ری نه‌ته‌وه یه‌كگرتووه‌كان، كۆبوونه‌وه‌یه‌ك له نێوان كۆمسیۆنی هه‌ڵبژاردنه‌كانی هه‌رێم و نوێنه‌ری لایه‌نه‌كاندا به‌ڕێوه‌چوو.\nوه‌رگرتنی راو سه‌رنجی لایه‌نه سیاسییه‌كان\nدوای كۆبوونه‌وه‌كه‌ش له كۆنگره‌یه‌كی رۆژنامه‌نووسیدا شێروان زرار وته‌بێژی كۆمسیۆنی هه‌ڵبژاردنه‌كانی هه‌رێم رایگه‌یاند: بۆ وه‌رگرتنی راو سه‌رنجی لایه‌نه سیاسییه‌كان ئه‌م كۆبوونه‌وه‌یه‌مان كرد له‌باره‌ی خستنه‌ڕووی ئاماده‌كارییه‌كانی هه‌ڵبژاردن و راپرسی، له كۆبوونه‌وه‌كه‌شدا گفتوگۆمان كرد له‌باره‌ی بنه‌ماكانی ره‌فتاری قه‌واره سیاسییه‌كان و چاودێرانی هه‌ڵبژاردن و نوێكردنه‌وه‌ی تۆماری ده‌نگده‌ران و خستنه‌ڕووی تانه‌كان، وتیشی: ئێمه ده‌مانه‌وێ هه‌ڵبژاردنه‌كان له‌كاتی خۆیدا بكرێت، ئه‌گه‌ر دوابخرێ ئه‌وا به‌رپرسیارێتییه‌كه‌ی له‌سه‌ر خۆمان لاده‌به‌ین، راشیگه‌یاند: كۆتاییهاتنی خولی په‌رله‌مان له 6/11/2017 ده‌بێت، بۆ هه‌ڵبژاردنی داهاتووش زیاتر له 3 ملیۆن و 500 هه‌زار كه‌س مافی ده‌نگدانیان هه‌یه.\nسه‌باره‌ت به ریفراندۆمیش، وته‌بێژی كۆمسیۆنی هه‌ڵبژاردن، وتی: هیچ كه‌سێك به ره‌سمیی باسی به‌ڕێوه‌چوونی ریفراندۆمی له‌گه‌ڵ نه‌كردووین، ئه‌و 22 ملیار دیناره‌شی ته‌رخان كراوه ته‌نها بۆ به‌ڕێوه‌چوونی هه‌ڵبژاردنه‌كانی په‌رله‌مان و سه‌رۆكایه‌تیی هه‌رێمی كوردستانه. ئه‌وه‌شی خسته‌ڕوو «ئه‌گه‌ر په‌رله‌مان كارا نه‌كرێته‌وه‌و یاسای هه‌ڵبژاردنه‌كان هه‌موار نه‌كاته‌وه، ئه‌وا ئه‌و یاسایه‌ی له ئه‌گه‌ری كارانه‌كردنه‌وه‌ی په‌رله‌ماندا بۆ هه‌ڵبژاردن به‌كار ده‌هێنرێت، یاسای هه‌ڵبژاردنه‌كانی 2013 یه كه لیستی نیمچه كراوه ده‌بێت».\nبه‌ڕێوه‌چوونی هه‌ڵبژاردن له‌كاتی خۆیدا پێویسته\nسه‌باره‌ت به گرنگیی به‌ڕێوه‌چوونی هه‌ڵبژاردن له كاتی خۆیدا، حه‌مید عه‌بدوڵڵا شاره‌زای بواری هه‌ڵبژاردن به كوردستانی نوێ-ی راگه‌یاند: به‌ڕێوه‌چوونی هه‌ڵبژاردن له كاتی دیاریكراوی خۆیدا، واده‌كات متمانه‌ی ده‌نگده‌ر بۆ ئه‌و پڕۆسه‌یه بمێنێ، جگه له‌وه‌ش هه‌ڵبژاردن ده‌بێته هۆی ده‌ستاوده‌ستكردنی ده‌سه‌ڵات كه ئه‌ویش بنه‌مای دیموكراسییه، وتیشی: له‌گه‌ڵ ئه‌وه‌ی به‌ڕێوه‌چوونی هه‌ڵبژاردن لووتكه‌ی دیموكراسییه‌و ده‌بێت له كات و ساتی خۆیدا بكرێت، به پێویستیشی ده‌زانین ئه‌و كێشانه‌ی له‌نێوان لایه‌نه سیاسییه‌كاندا هه‌یه، چاره‌سه‌ر بكرێن، وه‌ك كاراكردنه‌وه‌ی په‌رله‌مان و قه‌یرانی دارایی و په‌یوه‌ندییه‌كانی نێوان هه‌رێم و به‌غدا.\nسه‌ردار عه‌بدولكه‌ریم ئه‌ندامی پێشووی كۆمسیۆنی باڵای هه‌ڵبژاردنه‌كانی عیراقیش بۆچوونی وایه «هه‌ر هه‌ڵبژاردنێك بكرێت، پێویسته كاتێكی دیاریكراوی هه‌بێت و نابێت ده‌ستكاری بكرێ»، وتیشی: جگه له كات، هه‌ڵبژاردن پێویستی به كۆمه‌ڵێك یاساو رێنمایی هه‌یه‌و ئه‌ویش ده‌بێت له‌لایه‌ن په‌رله‌مانه‌وه ده‌ربچێت، بۆیه پێویسته به‌ر له پڕۆسه‌ی هه‌ڵبژاردن له كوردستان، په‌رله‌مان كارا بكرێته‌وه، «پێویستیشه لایه‌نه سیاسییه‌كان له كاتی هه‌ڵبژاردنه‌كاندا پابه‌ندی رێنماییه‌كانی كۆمسیۆنی هه‌ڵبژاردن بن، هه‌روه‌ها كار بۆ پاكردنه‌وه‌ی تۆماری ده‌نگده‌ران و رێگه گرتن له ساخته‌كاری بكرێت».\n״هیچ كه‌سێ له‌سه‌رووی په‌رله‌مانه‌وه نه‌بێت״\nعه‌بدولخالق مه‌سعود چاودێری سیاسیش به كوردستانی نوێ-ی راگه‌یاند: به‌ڕێوه‌چوونی هه‌ڵبژاردن له‌كاتی دیاریكراوی خۆیدا گرنگ و پێویسته، به‌ڵام ئه‌گه‌ر وه‌ك ئه‌م خوله‌ی په‌رله‌مان بێت هیچ به‌هایه‌كی نابێت، چونكه داخستنی په‌رله‌مان واتا بێبایه‌خكردنی هه‌ڵبژاردن، وتیشی: بۆ ئه‌وه‌ی پڕۆسه‌ی دیموكراسی به‌ره‌و پێش ببه‌ین، پێویسته په‌رله‌مانێك هه‌ڵبژێرین هیچ كه‌سێ له‌سه‌رووی ئه‌و ده‌زگایه‌وه نه‌بێت، چونكه ئه‌و بارودۆخه‌ی له رابردوودا به‌سه‌ر خولی ئێستای په‌رله‌ماندا هاتووه، وایكردووه ئێمه له پڕۆسه‌ی دیموكراسیدا دوا بكه‌وین.


113 كه‌س له عێراق تووشى كۆرۆنا بوون و سێ تووشبووش گیانیان له‌ده‌ستدا | تۆڕی هەواڵی سلێمانی\nHome›هەواڵ›ڕۆژهەڵاتی ناوەڕاست›113 كه‌س له عێراق تووشى كۆرۆنا بوون و سێ تووشبووش گیانیان له‌ده‌ستدا\nكه‌مێك له‌مه‌وبه‌ر وه‌زاره‌تى ته‌ندروستیى عێراق رایگه‌یاند: 113 حاڵه‌تى نوێى تووشبوون به كۆرۆنا له‌ماوه‌ى 24 كاتژمێرى رابردوودا تۆماركراون، 72 تووشبوو چاكبوونه‌ته‌وه و سێ كه‌سيش به ڤایرۆسه‌كه گیانیان له‌ده‌ستداوه.\nله راگه‌یه‌نراوێكدا كه ئه‌مڕۆ چوارشه‌ممه بڵاویكردووه‌ته‌وه، وه‌زاره‌تى ته‌ندروستیى عێراق ئاشكرایكرد: “113 حاڵه‌تى نوێى تووشبوون به كۆرۆنا تۆماركراون به‌مشێوه‌یه: 61 حاڵه‌ت له به‌غدا، 24 حاڵه‌ت له به‌سره، دوو حاڵه‌ت له نه‌جه‌ف، نۆ حاڵه‌ت له سلێمانى، هه‌شت حاڵه‌ت له هه‌ولێر، یه‌ك حاڵه‌ت له كه‌ربه‌لا، یه حاڵه‌ت له كه‌ركوك، دوو حاڵه‌ت له واست، یه‌ك حاڵه‌ت له بابل، سێ حاڵه‌ت له زیقار، یه‌ك حاڵه‌ت له سه‌ڵاحه‌دین”.\nوه‌زاره‌تى ته‌ندروستى ئاشكراشیكردووه، ” 72 كه‌س چاكبوونه‌ته‌وه به‌مشێوه‌یه، 36 كه‌س له به‌غدا، شه‌ش كه‌س له به‌سره، 17 كه‌س له كه‌ربه‌لا، پێنج كه‌س له كه‌ركوك و هه‌شت كه‌س له میسان”.\nله‌باره‌ى حاڵه‌ته‌كانى مردنیه‌شه‌وه وه‌زاره‌تى ته‌ندروستیی عێراق ئه‌وه‌ى خستووه‌ته‌ڕوو، “سێ كه‌س له به‌غدا به ڤایرۆسه‌كه گیانیان له‌ده‌ستداوه”.\nتا ئێستا له عێراق 3 هه‌زار و 724 كه‌س تووشى كۆرۆنا بوون، له‌و ژماره‌یه‌ش 2 هه‌زار و 438 كه‌س چاكبوونه‌ته‌وه، هه‌زار و 152 كه‌یسى چالاك له نه‌خۆشخانه‌كان بوونى هه‌یه و134 كه‌سیش به ڤایرۆسه‌كه گیانیان له‌ده‌ستداوه


لێپرسراوی مه‌ڵبه‌ندی كه‌ركوك: په‌یڕه‌وكردنی سیاسه‌تی چه‌پكه گوڵه‌كه‌ی مام جه‌لال – Knwe.org\nسەرەکی » هەواڵ » لێپرسراوی مه‌ڵبه‌ندی كه‌ركوك: په‌یڕه‌وكردنی سیاسه‌تی چه‌پكه گوڵه‌كه‌ی مام جه‌لال\nلێپرسراوی مه‌ڵبه‌ندی كه‌ركوك: په‌یڕه‌وكردنی سیاسه‌تی چه‌پكه گوڵه‌كه‌ی مام جه‌لال\nپارێزگاری كه‌ركوك: ئه‌م هه‌نگاوه هۆكارێكه بۆئه‌وه‌ی دۆخێكی ئیجابی بۆ پێكه‌وه‌ژیان هه‌بێ\nبه مه‌به‌ستی تاوتوێكردنی ده‌ستپێشخه‌رییه‌كی یه‌كێتیی نیشتمانیی كوردستان بۆ راده‌ستكردنه‌وه‌ی گیراوانی كه‌ركوك كه له زیندانه‌كانی هه‌رێمی كوردستانن به ده‌زگا ئه‌منییه‌كانی حكومه‌تی فیدراڵ له‌و شاره، رۆژی 19/5/2020 له دیوانی پارێزگای كه‌ركوك كۆبوونه‌وه‌یه‌كی هاوبه‌ش له نێوان لێپرسراوانی باڵای ئیداری و ئه‌منیی شاره‌كه و مه‌ڵبه‌ندی كه‌ركوكی یه‌كێتی به‌ڕێوه‌چوو.\nدوای كۆبوونه‌وه‌كه، له كۆنگره‌یه‌كی رۆژنامه‌وانیدا ده‌ستپێشخه‌رییه‌كه‌ی یه‌كێتیی نیشتمانیی كوردستان خرایه‌ڕوو و هه‌ریه‌ك له راكان سه‌عید جبوری پارێزگاری كه‌ركوك به وه‌كاله‌ت و فه‌ریق روكن سه‌عد حه‌ربیه فه‌رمانده‌ی ژووری ئۆپه‌راسیۆنه هاوبه‌شه‌كانی حكومه‌تی فیدراڵ له كه‌ركوك، ستایشی ئه‌و ده‌ستپێشخه‌رییه‌یان كرد و به هه‌نگاوێك بۆ پته‌وتركردنی په‌یوه‌ندیی نێوان پێكهاته‌كانی كه‌ركوك وه‌سفیان كرد.\nدۆخێكی ئیجابی بۆ پێكه‌وه‌ژیان\nله كۆنگره رۆژنامه‌وانییه‌كه‌دا، پارێزگاری كه‌ركوك به وه‌كاله‌ت رایگه‌یاند: ئه‌مڕۆ ده‌ستپێشخه‌رییه‌كی باش ده‌ستپێده‌كات، ئه‌ویش تاوتوێ و كاركردنه بۆ راده‌ستكردنی گیراوان و زیندانیكراوان له گرتووخانه‌كانی پارێزگای سلێمانی، به هێزه ئه‌منییه‌كانی حكومه‌تی فیدراڵ. وتیشی: كاتێك داوامانكرد له سه‌ركردایه‌تیی نوێی یه‌كێتیی نیشتمانیی كوردستان له كه‌ركوك، بۆ تاوتوێكردنی ئه‌و دۆسێ هه‌ستیار و مرۆییه، یه‌كێتیش وه‌ڵامێكی خێرای بۆ به‌جێگه‌یاندنی ئه‌و دۆسێیه هه‌بوو.\nروونیشیكرده‌وه: پێشتریش چه‌ند دیدار و كۆبوونه‌وه‌یه‌ك به‌و ئاراسته‌یه كراوه و ئه‌مڕۆش مه‌ڵبه‌ندی كه‌ركوكی یه‌كێتیی نیشتمانیی كوردستان ئه‌و ده‌ستپێشخه‌رییه‌یان كرد، كه هه‌نگاوێكی گرنگه بۆ هه‌مووان و ئه‌م هه‌نگاوه هۆكارێكه بۆ ئه‌وه‌ی دۆخێكی ئیجابی هه‌بێت بۆ پێكه‌وه‌ژیان.\nئه‌و كێشانه‌ی له رابردوودا روویانداوه، دووباره نه‌بنه‌وه\nهه‌ر له كۆنگره رۆژنامه‌وانییه‌كه‌دا، محه‌مه‌د عوسمان لێپرسراوی مه‌ڵبه‌ندی كه‌ركوكی یه‌كێتیی نیشتمانیی كوردستان رایگه‌یاند: دوای ئه‌وه‌ی له‌لایه‌ن هاوسه‌رۆك و مه‌كته‌بی سیاسیی یه‌كێتیی نیشتمانیی كوردستانه‌وه ئامۆژگاری كراین بۆئه‌وه‌ی ئه‌و كه‌سانه‌ی كه له سه‌رده‌می بۆشایی ئەمنیدا لە کەرکوک گیراون، راده‌ستی حكومه‌تی فیدراڵ بكه‌ینه‌وه، بۆئه‌وه‌ی هه‌وڵبده‌ین له ئێستا به‌دواوه و ئه‌و كێشانه‌ی له رابردوودا روویانداوه، دووباره نه‌بنه‌وه. وتیشی: له سه‌رده‌می سه‌دام حسێن و حزبی به‌عسدا هه‌ر كوشتن و بڕین و تاڵانی و ده‌ركردن بوو، له دوای 2003 شه‌وه تاكو ئێستا هه‌ر شه‌ڕ و كوشتن و وڵات كاولكردنه، بۆیه ئێمه ده‌مانه‌وێت میلله‌ته‌كه‌مان به ئاشتی و ئارامی بژی، ده‌مانه‌وێت ده‌ستپێشخه‌رییه‌كی تازه بكه‌ین بۆئه‌وه‌ی هه‌موولایه‌ك نه‌ك له كه‌ركوك، به‌ڵكو له هه‌موو عیراقیش له سێبه‌ری سیاسه‌تی یه‌كێتیدا مامه‌ڵه و كار بكه‌ن.\nلێپرسراوی مه‌ڵبه‌ندی كه‌ركوك راشیگه‌یاند: له بڕوابوونمان به په‌یڕه‌وكردنی سیاسه‌تی چه‌پكه گوڵه‌كه‌ی سه‌رۆك مام جه‌لال و پێكه‌وه‌ژیانی ئاشتییانه له ناو رۆڵه‌كانی كه‌ركوكدا، ده‌ستپێشخه‌ریمان كرد كه هه‌موو ئه‌و به‌ندكراوانه‌ی له كاتی بۆشایی ئه‌منیدا له كه‌ركوك، له‌لایه‌ن هێزه ئه‌منییه‌كانی هه‌رێمه‌وه ده‌ستگیركراون، راده‌ستی هێزه ئه‌منییه‌كانی حكومه‌تی عیراق له پارێزگای كه‌ركوك بكرێنه‌وه.\nلاپه‌ڕه‌یه‌كی تازه بۆ پێكه‌وه‌ژیان\nجه‌ختیشیكرده‌وه: وه‌ك یه‌كێتی بڕیارمانداوه كه هه‌رچی به‌ندكراوێك لای ئێمه بێ، راده‌ستی فه‌رمانده‌ی ئۆپه‌راسیۆنه‌كانی كه‌ركوك و هێزه‌كانی فیدراڵیان بكه‌ینه‌وه و ئه‌وان به‌رپرسن كه چۆن مامه‌ڵه له‌گه‌ڵ ئه‌و حاڵه‌ته‌دا بكه‌ن. وتیشی: له ماوه‌ی رابردووشدا كاتێك ئه‌م به‌ندكراوانه گیراون، ئه‌گه‌ر حكومه‌تی فیدراڵ له‌م ناوچه‌یه بووایه، پێویست نه‌بوو هێزه‌كانی وه‌زاره‌تی پێشمه‌رگه یان حكومه‌تی هه‌رێمی كوردستان بیانگرێت، به‌ڵكو ئێمه له غیابی حكومه‌تی فیدراڵدا روبه‌ڕوی ئه‌و حاڵه‌ته بووینه‌ته‌وه، له ئێستاش به‌دواوه هه‌موومان لاپه‌ڕه‌یه‌كی تازه هه‌ڵبده‌ینه‌وه بۆ ئاشتی و ته‌بایی و پێكه‌وه‌ژیان.\nبه‌ره‌و پته‌وكردنی گیانی برایه‌تی\nدووپاتیشیكرده‌وه: ئێمه له مه‌ڵبه‌ندی كه‌ركوكی یه‌كێتیی نیشتمانیی كوردستان ئه‌و ده‌ستپێشخه‌رییه‌مان كرد، وه‌كو هه‌نگاوێكی پراكتیكی به‌ره‌و پته‌وكردنی گیانی برایه‌تی له‌گه‌ڵ پێكهاته‌كانی دیكه‌ی كه‌ركوك و تۆكمه‌كردنی متمانه له نێویاندا. باسی له‌وه‌شكرد، كه میلله‌ته‌كه‌مان سوودی له سه‌روه‌ت و سامانی ئه‌م وڵاته نه‌بینی، بۆیه ئێمه ده‌ڵێین له ئێستا به‌دواوه لاپه‌ڕه‌یه‌كی تازه هه‌ڵبده‌ینه‌وه و هه‌وڵبده‌ین عیراق و هه‌رێمی كوردستان به ئارامیی بژین و دووربن له ته‌شه‌نوج. وتیشی: له‌م مینبه‌ره‌وه به كه‌ركوكییه‌كان ده‌ڵێین، كه یه‌كێتیی نیشتمانیی كوردستان حزبی هه‌مووانه و بۆ خزمه‌تی هه‌مووانه.\nهه‌ر له‌میانی له كۆنگره‌كه رۆژنامه‌وانییه‌كه‌دا تیشك خرایه سه‌ر ئه‌وه‌ی كه لیژنه‌یه‌كی باڵا له باره‌گای فه‌رمانده‌یی ژووری ئۆپه‌راسیۆنه هاوبه‌شه‌كانی كه‌ركوك پێكهێنراوه، بۆ وه‌رگرتنه‌وه‌ی ئه‌و گیراوانه و پێداچوونه‌وه به دۆسێكانیان و ئه‌وانه‌ی تۆمه‌تبارن به‌پێی ئه‌و تاوانه‌ی كردوویانه، ده‌درێنه‌وه دادگا.


ئێران، تورکیا و ڕووسیا جه‌خت له‌سه‌ر سه‌روه‌ری، سه‌ربه‌خۆیی و یه‌کڕیزیی سووریا ده‌که‌نه‌وه\n23:41 PM IRAQ\nبه‌یاننامه‌ی هاوبه‌شی ڕۆحانی، پووتن و ئه‌ردۆغان:\nبه‌شی ئێران- سه‌رۆک کۆمارانی سێ وڵاتی ئێران، تورکیا و ڕووسیا له کۆتاییی دیداری سێ قۆڵیی خۆیاندا له سووچیی ڕووسیا به‌یاننامه‌یێکیان ده‌رکرد و تێیدا ئیلتیزامی خۆیان له‌سه‌ر سه‌روه‌ری، سه‌ربه‌خۆیی و یه‌کڕیزیی سووریا دووپات کرده‌وه.\nبه‌پێی هه‌واڵی کوردپرێس، ده‌قی به‌یاننامه‌که به‌م شێوازه‌یه:\nجه‌نابی حه‌سه‌ن ڕۆحانی سه‌رۆک کۆماری ئێران، جه‌نابی ڤیلادیمیر پووتن سه‌رۆک کۆماری فیدراسیۆنی ڕووسیا و جه‌نابی ڕه‌جه‌ب ته‌ییب ئه‌ردۆغان سه‌رۆک کۆماری تورکیا له کۆبوونه‌وه‌ی سێ قۆڵیی 22ی نۆڤێمبێری 2017 له سووچی جارێکی‌تر ئیراده‌ی خۆیان بۆ به‌رده‌وام بوونی هاوکاریی کرداریی نێوان سێ وڵاتی ئێران، ڕووسیا و تورکیا له‌پێناو جێگیر کردنی ئاشتی و سه‌قامگیری له سووریا نواندووه؛ ئه‌وه‌ش له ڕێگای بڕیارنامه‌ی ژماره 2254ی ئه‌نجومه‌نی ئاسایشی نه‌ته‌وه یه‌کگرتووه‌کان.\nسه‌رۆک کۆمارانی هه‌ر سێ وڵات ڕه‌زامه‌ندیی خۆیان له‌سه‌ر ئاستی هه‌ماهه‌نگیی سێ قۆڵیی ئێستاکه بۆ پاراستن و ده‌وڵه‌مه‌ند کردنی ئاگربڕ له سووریا ده‌ربڕیوه. سه‌رۆک کۆمارانی هه‌ر سێ وڵات ده‌ریان‌بڕیوه که پاش چه‌ندین ساڵ داکۆکیی نێوده‌وڵه‌تی بۆ شکست هێنانی گرووپه تیرۆریستییه‌کان که له‌لایه‌ن ئه‌نجومه‌نی ئاسایشی نه‌ته‌وه یه‌کگرتووه‌کانه‌وه له سووریا به‌رنامه‌ی بۆ داڕێژرابوو ده‌ستکه‌وته‌کان له ماوه‌ی 11 مانگ پاش جێگیربوونی ئاگربڕ (29ی دیسێمبێری 2016) ئاسانکاریی بۆ له‌ناوبردنی داعش، به‌ره‌ی نوسره و دیکه‌ی ڕێکخراوه تیرۆریستییه‌کان کردووه. هه‌روه‌هاش ڕێککه‌وتوون له‌سه‌ر ئه‌وه‌ی ئێران، ڕووسیا و تورکیا به‌رده‌وام بن له درێژه‌ی هاوکارییه‌کانیان تا ئه‌و کاته‌ی گرووپه تیرۆریستییه‌کان به ته‌واوه‌تی فه‌شه‌ل ده‌هێنن.\nسه‌رۆک کۆمارانی هه‌ر سێ وڵات جه‌ختیان کرده‌وه: پێکهێنانی ناوچه‌ی ئارام له سووریا له ڕێگای پڕۆسه‌ی دانووستانی ئه‌ستانه‌وه کارامه بووه و یارمه‌تییێکی فراوانی به پڕۆسه‌ی که‌م کردنه‌وه‌ی توندئاژۆیی و سامان پێدانی پڕۆسه‌ی په‌نادانی په‌نابه‌ران بۆ دابین کردنی هه‌لومه‌رجی پێویست له‌پێناو گه‌ڕانه‌وه‌ی ئاواره‌کان داوه.\nهه‌ر سێ سه‌رۆک کۆمار ئه‌وه‌شیان ده‌ربڕیوه که چوارچێوه‌ی دانووستانی ئه‌ستانه و ده‌ستکه‌وته‌کانی بوونه‌ته ئامێرێکی کاریگه‌ر بۆ یارمه‌تی‌دانی پڕۆسه‌ی ئاشتی و سه‌قامگیری له سووریا.\nهه‌روه‌هاش هه‌ر سێ سه‌رۆک کۆمار بڕیاریان داوه ئێران، ڕووسیا و تورکیا به‌رده‌وام درێژه به داکۆکییه‌کانی خۆیان بده‌ن تاوه‌کوو له دابه‌زینی توندئاژۆیی و نه‌گه‌ڕانه‌وه‌ی تیرۆر دڵنیا ببنه‌وه.\nهه‌ر سێ لایه‌ن ڕێککه‌وتن له‌سه‌ر ئه‌وه‌ی یارمه‌تیی سووریا بده‌ن بۆ گه‌ڕاندنه‌وه‌ی یه‌کڕیزیی وڵات و ده‌ستپێڕاگه‌یشتن به ده‌ره‌چه‌یێکی سیاسی بۆ چوونه‌ده‌ره‌وه له‌م قه‌یرانه له ڕێگای پڕۆسه‌یێکی سووری- سووریی ئازاد و شه‌فافه‌وه که ببێته هۆی داڕشتنی ده‌ستوورێکی پاڵپشتی‌کراوی جه‌ماوه‌ری سووریا و هه‌ڵبژاردنێکی ئازاد و دادوه‌رانه به به‌شداریی تێکڕای خه‌ڵکی سووریا که مه‌رجی پێویستیان بۆ ده‌نگدان هه‌یه ئه‌وه‌ش به چاودێریی کاریگه‌ری نه‌ته‌وه یه‌کگرتووه‌کان.\nسه‌رۆکانی هه‌ر سێ وڵات جه‌ختیان له‌سه‌ر ئیلتیزامی خۆیان بۆ سه‌روه‌ری و یه‌کڕیزی و سه‌ربه‌خۆییی سووریا کردووه‌ته‌وه و ڕایان‌گه‌یاندووه: به هیچ له‌ونێک پێکهێنانی ناوچه‌ی ئارام که ئاماژه‌ی پێدرا نابێت سه‌روه‌ری و سه‌ربه‌خۆیی و یه‌کڕیزیی کۆماری عه‌ره‌بیی سووریا لاواز بکات.\nسه‌رۆک کۆمارانی هه‌ر سێ وڵات داوایان له نوێنه‌رانی ده‌وڵه‌تی کۆماری عه‌ره‌بیی سووریا و تێکڕای دژبه‌ران کرد له کۆنگره‌ی گفتوگۆی نیشتمانیی سووریا که به‌م زووانه له سووچی به‌ڕێوه ده‌چێت به شێوازێکی سازنده به‌شداری بکه‌ن. هه‌روه‌هاش ڕێککه‌وتن له‌سه‌ر ئه‌وه‌ی چالاکانه ئاسانکاری بۆ سه‌رکه‌وتنی ئه‌و کۆنگره‌یه بکه‌ن. ئێران، ڕووسیا و تورکیا سه‌باره‌ت به به‌شداربوانی ئه‌و کۆنگره‌یه ڕاوێژ ده‌که‌ن و ڕێک ده‌که‌ون.\nهه‌ر سێ سه‌رۆک کۆمار جه‌ختیان کرده‌وه له‌سه‌ر پێویستیی ده‌ستپێڕاگه‌یشتنی خێرا و هێمن بۆ یارمه‌تیی مرۆڤدۆستانه و زه‌رووره‌تی ئه‌نجامدانی کاروباری پێویست له‌لایه‌ن سوورییه‌کانه‌وه و به تایبه‌ت ئازاد کردنی ده‌ست به سه‌ر کراوان و ڕاده‌ست کردنه‌وه‌ی ته‌رمه‌کان و هه‌روه‌هاش ناسینه‌وه بزربوان به مه‌به‌ستی پێکهێنانی هه‌لومه‌رجێکی باشتر بۆ پڕۆسه‌ی سیاسی و به‌رده‌وام بوونی ئاگربڕ.\nهه‌ر سێ لایه‌ن داوایان له ئه‌ندامانی لایه‌نگری کۆمه‌ڵگای نێوده‌وڵه‌تی کرد له‌پێناو که‌م کردنه‌وه‌ی ته‌نگه‌ژه‌کان و جێگیر کردنی سه‌قامگیری له سووریا به تایبه‌ت به ناردنی یارمه‌تیی زیاتر بۆ خه‌ڵکی سڤیلی سووریا و ئاسانکاری کردن بۆ سڕینه‌وه‌ی مینه‌کان، پاراستنی میراتی کۆنینه و مێژوویی و دووباره چێکردنه‌وه‌ی ژێرخانی بنه‌ماکی به تایبه‌ت له ڕه‌هه‌ندی ئابووری و کۆمه‌ڵایه‌تییه‌وه پاڵپشتی بکه‌ن.\nهه‌ر سێ سه‌رۆک کۆمار هیوای ئه‌وه‌شیان خواست پێشکه‌وتن له پڕۆسه‌ی چاره‌سه‌ری قه‌یرانی سووریا له ڕێگای هاوکاریی نێوان ئێران، ڕووسیا و تورکیاوه لێکه‌وته‌یێکی ئیجابی بۆ باشتر کردنی هه‌لومه‌رجی گشتیی ناوچه‌که هه‌بێت و مه‌ترسی، ناکۆکیی قه‌ومی و عه‌شیره‌یی که‌م بکاته‌وه.\nهه‌ر سێ سه‌رۆک کۆمار بڕیاریان دا جارێکی‌تر ئه‌گه‌ر پێویست بوو دیدار بکه‌نه‌وه.\nدوو سه‌رۆک کۆماری ئێران و تورکیا سپاسی ڤیلادیمیر پووتن سه‌رۆک کۆماری ڕووسیایان کرد که ئه‌رکی میواندارێتیی ئه‌و دیداره سێ قۆڵییه‌ی له سووچی وه‌ئه‌ستۆ گرتبوو.


کوژران و برینداربوونی ٦ کۆڵبەر لە سنووری نەوسوود\n09:46 - 30 April 2022\nکۆڵبەرێکی لاو بە ناوی سەفەر سوبحانی خەڵکی گوندی دوریسانی پاوە بەرەبەیانی ڕۆژی شەممە ١٠ی بانەمەڕی ٢٧٢٢ لە کاتی کۆڵبەری لە سنووری نەوسوود بە تەقەی ڕاستەوخۆی هێزە چەکدارەکانی ئێران کوژرا و ٥ کۆڵبەری دیکەش بریندار بوون.\nتەرمی سەفەر سوبحانی کە خێزاندار و باوکی دوو منداڵە بۆ ناوەندە دەرمانییەکانی شاری پاوە گوازراوەتەوە.\nهەروەها پێنج کۆڵبەری دیکە کە دوو کەسیان مێرمنداڵ بوون بە ناوەکانی ڕامین باوەجانی ١٦ ساڵ و فەرهاد مینایی ١٥ ساڵ، فەلاح عەزیزی هەر سێ خەڵکی سەلاسی باوەجابی و موبین حامیدی و فەرشید قادری زاده تەمەن ٢٧ ساڵ هەر دوو خەڵکی گوندی "دشە" سەر بە شاری پاوه بریندار کراون.\nسەفەر سوبحانی سەرەتای مانگی ئەپریلی ئەمساڵ پۆستێکی ناڕەزایەتی لە لاپەڕەی ئینستاگرامی خۆی بە نیسبەت داخستنی سنوورەکان بڵاو کردبووە و تێیدا نووسیبووی: “هیوادارم ئەم کێشە نانەوانەتان بە لاوە بنێن هەتا خەڵک لە سەر خوانەکانیان نانیان هەبێت”.


پارێزگای سلێمانی 2020-03-12 16:36:31\nپشتبەستن بە بڕیاری پەرلەمانی كوردستان پارێزگای سلێمانی هۆبەیەكی تایبەتی كردوەتەوە بۆ پێدانی زانیاری، لەو چوارچێوەیەشدا وێبسایتی پارێزگا دەیەوێت لە رێگەی ئەلیكترۆنییەوە سوود بە خوێنەران و هەموو ئەو كەسانە بگەیەنێت كە دەیانەوێت بۆ بواری رۆژنامەنووسی و توێژینەوەی زانستی و رێكخراوەیی زانیاریی پێویست بەدەست بهێنن.\nدەتوانن لە رۆژانی دەوامی فەرمیدا لە رێگەی ئەم ژمارە تەلەفۆنانەوە پەیوەندیی بكەن و داوای بەشی زانیاریی پێدان بكەن بۆ ئەوەی داواكارییەكانتان پێشكەش بكەن و زانیاریی پێویستتان لەوبارەیەوە پێبدرێت (0533183010 - 0533183020).\nهەروەها دەتوانن لە رێگەی ئۆنلاینەوە بە ناونیشانی (info@slemani.gov.krd) بە ئیمەیڵ پەیوەندیمان پێوە بكەن و بەزووترین ماوە وەڵامی پێویست وەربگرن.\nهاوكات دەتوانن لە رێگەی ئەم لینكەوە فۆرمی داواكاریی زانیاریی داونلۆد بكەن و دوای داگرتن زانیارییەكانی ناو فۆرمەكە و پرسیارەكان پڕی بكەنەوە و بە ئیمەیڵی سەرەوە رەوانەی بكەن بۆمان، هەتا كاری لەسەر بكرێت و وەڵامی پێویست بدرێنەوە.


خاوەن پێداویستییە تایبەتەكان هانا بۆ نەتەوە یەكگرتوەكان دەبەن\nخاوەن پێداویستییە تایبەتەكانی شاری هەولێر هانا بۆ نەتەوە یەكگرتوەكان دەبەن و داوا دەكەن، فشاربخاتە سەر عێراق بۆ ناردنی مووچە و دەرمان و پێویستیەكانیان.\nرۆژی 19/2/2018 دەیان خاوەن پێداویستیی تایبەت لە شاری هەولێر لەبەردەم بارەگای نەتەوەیەكگرتووەكان گردبووەنەوە و لە راگەیاندراوێكیاندا كە ئاراستەی رێكخراوی نەتەوە یەكگرتوەكانیان كرد، داوایان كرد ئەو رێكخراوە هەوڵیان بۆ بدات بۆ دەستەبەركردنی مافەكانیان\nلە ڕاگەیەندراوەكەدا هاتبوو: بەهۆی ئەوەی حكومەتی هەرێمی كوردستان لە قەیرانی داراییدایە و ناتوانێت پێداویستییەكانی تەندروستی و مووچەی خاوەن پێداویستییە تایبەتەكان دابین بكات، ئەمڕۆ هاتووینەتە بەردەم نەتەوەیەكگرتووەكان تا هەڵوێستی مرۆڤایەتی و بەرپرسیارێتی خۆیان ڕابگەیەنن و دەسەڵاتەكانیان بەكاربێنن بۆ ئەوەی فشار بخەنە سەر حكومەتی عێراق و پابەندیكەن بە ناردنی مووچە و دەرمانی خاوەن پێداویستییە تایبەتەكان، چونكە بە بارودۆخێكی ناهومواردا تێدەپەڕین.\n 1070 جار بینراوه\n2/24/2018 7:38:25 PM


کوژران و بریندار بوونی ٥٨ کۆڵبەر، ئێعدامی ١٧ بەندکراو و گیرانی ١٩٢ کەس لە سێ مانگی هاوینی ١٣٩٩دا – KDPmedia\nHomeوتارکوژران و بریندار بوونی ٥٨ کۆڵبەر، ئێعدامی ١٧ بەندکراو و گیرانی ١٩٢ کەس لە سێ مانگی هاوینی ١٣٩٩دا\n[ڕاپۆرتی به‌شێک له پێشێلکارییه‌کانی مافی مرۆڤ له ڕۆژهه‌ڵاتی کوردستان به‌هۆی کۆماری ئیسلامی له سێ مانگی هاوینی ١٣٩٩ی هه‌تاویدا]\nلە ماوەی سێ مانگی هاوینی ئەمساڵدا (١٣٩٩ی هەتاوی) زیاتر لە ٣٥٩ حاڵەتی زبری پێشێلکردنی مافی مرۆڤ لە ڕۆژهەڵاتی کوردستان ڕووی داوە کە ناوەندی مافی مرۆڤ بۆ ڕۆژهەڵاتی کوردستان تۆماری کردوون.\nبه پێی بانکی زانیاریی “چاونیوز”، ماڵپەڕی ناوه‌ندی مافی مرۆڤ بۆ ڕۆژهەڵاتی کوردستان له سێ مانگی هاوینی ئه‌م ساڵدا هێزه‌کانی کۆماری ئیسلامی له کوردستان لانیکەم ٦٨ كۆڵبه‌ر و کاسبکاری کوردیان داوه‌ته به‌ر ڕه‌هێڵه‌ی چه‌که‌کانیان. له‌و کۆمه‌ڵکوژییه‌دا ٢٠ کۆڵبەر و کاسبکاری کورد بە تەقەی ڕاستەوخۆ کوژراون و ٤٨ که‌سیش بریندار بوون. هەر لە ماوەی ئەو سێ مانگەدا ٥ شوانکارە و چۆدار لە ناوچە سنوورییەکان بەئانقەست لەلایەن هێزەکانی ڕێژیمەوە دراونەتە بەر دەستڕێژ و گیانیان لێ ئەستێندراوە.\nبە سەرنجدان بەوەش کە هێزە چەکدارەکانی کۆماری ئیسلامی لە وەرزی بەهاری ئەمساڵیشدا ٥٨ کۆڵبەر و کاسبکاری ناوچە سنوورییەکانی کوردستانیان دابووە بەر دەستڕێژ، ژمارەی ئەو کاسبکارانەی لە شەش مانگی یەکەمی ئەمساڵدا کوژراون و بریندار بوون گەیوەتە ١٢٦ کەس کە ٤٩ کەسیان کوژراون و ٧٧ کەسیش بریندار بوون.\nهەر لە ماوەی ئەو سێ مانگەدا ١٧ زیندانیی کورد له زیندانه‌کانی ئێراندا له سێداره دراون کە دوو که‌س له‌وان بە تاوانی ئەندامەتیی حیزبە کوردییه‌کانی دژبه‌ری کۆماری ئیسلامی لەدار دراون و، زیندانییەکانی دیکە بە تاوانە کۆمەڵایەتییەکانی وەک کوشتنی بەئانقەست و بازرگانیی مادەی هۆشبەر ئێعدام کراون. جیا لە ئێعدامی ئەو ١٧ بەندکراوە کوردە، سێ زیندانی لە شارەکانی ورمێ و کامیاران بە هۆی نەخۆشیی کۆڕۆنا و پێڕانەگه‌یشتنی پزیشکی گیانیان لە دەست داوە. بە سەرنجدان بەوەی دەزگای دادی کۆماری ئیسلامی لە سێ مانگی بەهاریشدا ١٥ زیندانیی کوردی لەدار دابوو، ژمارەی ئەو بەندکراوە کوردانەی لە سەرەتای ئەمساڵەوە تا ئێستا ئێعدام کراون ٢٢ کەس بووە کە ٤ کەس لەوان زیندانیی سیاسی بوون.\nده‌زگا ئه‌منیه‌تییه‌کانی کۆماری ئیسلامی له کوردستان له ماوه‌ی ئه‌و سێ مانگه‌دا ئه‌وه‌نده‌ی زاندراوە، لانیکه‌م ١٩٢ که‌سیان به تۆمه‌تی چالاکیی سیاسی و هاوکاریکردنی حیزبه کوردییه‌کانی دژبه‌ری کۆماری ئیسلامی قۆڵبه‌ست کردوه. ژماره‌یه‌ک له‌و گیراوانه تا کاتی دادگایی کردنیان به بارمته‌ی قورس ئازاد کراون و لانیکه‌م ٥٦ که‌س له‌وانه دوای به‌ناو دادگایی کرانیان سزای لە ٣ مانگ زیندان‌ڕا تا ١٧ ساڵ زیندان و تەنانەت حوکمی ئێعدامیان به‌سه‌ردا سه‌پاوه. لەو ٥٦ بەندکراوە دوو کەسیان بە تۆمەتی ئەندامەتی لە حیزبە سیاسییەکانی دژبەری ڕێژیم سزای ئێعدامیان بەسەردا سەپاوە و حوکمی ئێعدامی دوو بەندکراوی سیاسیی کوردیش لە دادگای تێهەڵچوونەوەدا پشتڕاست کراوەتەوە. ئەو ٥٢ بەندکراوەی دیکەش سەرجەم بە ٢٤٨٠ مانگ ( 206 ساڵ و ٨ مانگ) زیندان مەحکووم کراون.\nدەزگای ئەمنیەتییەکانی کۆماری ئیسلامی لە وەرزی بەهاریشدا ١٠٦ کەسیان لە کوردستان بە تۆمەتی چالاکیی سیاسی دژی کۆماری ئیسلامی دەسبەسەر کردبوو، بەوەش ژمارەی ئەو کەسانەی لە نیوەی یەکەمی ئەمساڵدا گیراون گەیشتە ٢٩٨ کەس.\nتەقینەوەی مینی چێندراو لەلایەن کۆماری ئیسلامی لە وەرزی هاوینی ئەمساڵیشدا لانیکه‌م ١٤ قوربانیی لێکەوتەوە که ناوه‌ندی مافی مرۆڤ شوناسی ٨ که‌س له‌وانی ئاشکرا کردووه. له‌و ٨ که‌سه که له ناوچه‌کانی کرماشان، مەلەکشاهیی ئیلام و مەریوان بوونه‌ته قوربانیی ته‌قینه‌وه‌ی مین، ٤ کەسیان بەو هۆیەوە گیانیان لە دەست داوە و ٤ کەسیش به سه‌ختی بریندار و نقوستان بوون.\nهەر لەو ماوەیەدا زیاتر لە ٣٧ کرێکاری کورد لە کوردستان و ناوچەکانی دیکەی ئێران بوونەتە قوربانیی ڕووداوی کار کە شوناسی ٢٨ کەس لەوان لەلای ناوەندی مافی مرۆڤی ڕۆژهەڵاتی کوردستان تۆمار کراوە کە ١٥ کەس لەوان بەهۆی جۆراوجۆری وەک بەربوونەوە لە بەرزایی و بڕق گرتوویی و … گیانیان لە دەست داوە. بە سەرنجدان بەوەش کە لە بەهاری ئەمساڵیشدا لانیکەم ١٠ کرێکاری کورد بەهۆی جۆراوجۆری وەک سووتان، بەربوونەوە لە بەرزایی و بڕق گرتوویی گیانیان لە دەست دابوو؛ ژمارەی قوربانییانی کار لە سەرەتای ئەمساڵەوە تا ئێستا لانیکەم ٣٨ کەس بووە کە ٢٥ کەس لەوان لە سۆنگەی نەبوونی ستانداردەکانی ئیمەنیی کار گیانیان لەدەست داوە\nئاماری خۆکوژییەکانیش لە کوردستان بەهۆی پەرەسەندنی خەمۆکی و قەیرانەکانی بێکاری و ئابووری هەروەها؛ کەمتەرخەمیی دامودەزگا دەوڵەتی و حکومییەکانەوە لە ماوەی ئەو سێ مانگەی هاویندا دیار و بەرچاو بوو.\nلە ماوەی ئەو سێ مانگەدا هەر نەبێ ٤٤ کەس لە کوردستان خۆیان کوشتوە کە ناوەندی مافی مرۆڤی ڕۆژهەڵاتی کوردستان شوناسی ٣٢ کەس لەوانی بە ڕوونی تۆمار کردوە کە که‌م ته‌مه‌نترینیان کوڕێکی ١٢ ساڵ و به‌ته‌مه‌نترینیان ژنێکی ته‌مه‌ن ٦٠ ساڵ بووه.\n“چاونیوز” لە ماوەی سێ مانگی بەهاریشدا شوناسی ٥٩ کەسی لەو دەیان کەسەی بە هۆکاری جۆراوجۆر خۆیان کوشتبوو، تۆمار کردبوو. بەوەش ژمارەی ئەو کەسانەی لە سەرەتای ئەمساڵەوە بە هۆی خۆکوشتنەوە کۆتاییان بە ژیانیان هێناوە، لانیکەم ٩١ کەس بووە.\nخشته‌ی پێشێلکارییه‌کانی مافی مرۆڤ له کوردستان به هۆی کۆماری ئیسلامی له سێ مانگی هاوینی ئه‌مساڵدا:


ناوەڕۆکی کۆبونەوەکەی گۆڕان و پارتی\nبزوتنه‌وه‌ی گۆڕان و وه‌فدێكی باڵای پارتی دیموكراتی كوردستان و یه‌كگرتوی ئیسلامی كوردستان، له‌سه‌ر داوای ئه‌مینداری یه‌كگرتوی ئیسلامی، لە سلێمانی كۆبونه‌وه.\nوه‌فدێكی پارتی دیموکراتی کوردستان، به سه‌رۆكایه‌تی نێچیرڤان بارزانی جێگری سه‌رۆكی پارتی و فوئاد حسێن سه‌رۆكی دیوانی سه‌رۆكایه‌تی هه‌رێم و ئه‌دهه‌م بارزانی سه‌رۆكی ئه‌نجومه‌نی سه‌ركردایه‌تی پارتی له سلێمانی و بەیاوەری سەڵاحەدین بەهادین ئەمینداری گشتی یەکگرتوی ئیسلامی کوردستان، له مه‌كۆی سه‌ره‌كی بزوتنه‌وه‌ی گۆڕان، له‌گه‌ڵ عومه‌ر سه‌ید عه‌لی رێكخه‌ری گشتی بزوتنه‌وه‌ی گۆڕان و ژماره‌یه‌ك له ئه‌ندامانی خانه‌ی راپه‌ڕاندن كۆبونه‌وه.\nكۆبونه‌وه‌كه ته‌نها بۆ گفتوگۆكردن و بیروڕا گۆڕینه‌وه و ئاماده‌یی پارتی بوه بۆ گفتوگۆكردن، هیچ بڕیار و پێشنیازێك له‌سه‌ر هیچ بابه‌تێكی تایبه‌ت به دۆخی ئێستای هه‌رێم گه‌ڵاڵه نه‌كراوه، ته‌نها هه‌ردولا به‌ڕاشكاوانه باسی چه‌ند پرسێكیان كردوه، له‌وانه هه‌ڵبژاردنه‌كانی داهاتوی هه‌رێم و پرسی ریفراندۆم و كاردانه‌وه‌كانی و په‌یوه‌ندییه‌كانی نێوان هه‌رێم و به‌غدا و ئه‌و فشارانه‌ی كه له‌سه‌ر هه‌رێمن.\nبه‌پێی زانیاریه‌كان و بۆئه‌وه‌ی لایه‌نەکان گفتوگۆ له‌باره‌ی دۆخی هه‌رێمه‌وه ده‌ست پێبكه‌ن بزوتنه‌وه‌ی گۆڕان پێویسته له‌ڕێگەی جڤاتی نیشتیمانییه‌وه ئه‌جێندای خۆی ده‌ستنیشان بكات، هه‌ر سه‌باره‌ت به‌و پرسه‌ش له رێگه‌ی ئه‌مینداری یه‌كگرتوی ئیسلامی كوردستانه‌وه وتوێژ له‌گه‌ڵ كۆمه‌ڵی ئیسلامی كوردستانیش بكرێت.


08/10/2019 1820 جار خوێندراوه‌ته‌وه\nبەو ناونیشانەی سەرەوە، راپۆرتێك لە گۆڤاری (موسكوفسكی كومسومولیتس) بڵاوكراوەتەوە، دەربارەی كۆتایی هاتنی ئەو هەوڵانەی دراون بۆ كەنارگیركردنی دۆناڵد ترامپ، ئەمیش لە سەر زاری شارەزا لە كاروباری ئەمریكی بڵاو بوەوە.\nبەپێی راپۆرتەكە، دۆخی ئەمریكا تا ڕادەیەكی زۆر ئالۆزە، دیموكراتەكان چاویان لەسەر لێپرسینەوەیە لەگەڵ ترامپ، و چاوەڕوانی ئەوەن بیكەنە دەنگدانەوە لە كۆنگرێس و كەنارگیری بكەن.\nهەر بەپێی راپۆرتەكە، لە هەولێكدا بۆ روون كردنەوەی بابەتە، گەورە راوێژكار لەپەیمانگەی ئەمریكا و كەنەدای سەر ئەكادیمیای زانستە روسیەكان (ڤلادیمیر فاسیلیف) بۆ گۆڤاری ناوبراو قسەی كردوە و وتویەتی : كرۆكی پرۆسەی كەنارگیركردنەكە، پەیوەندی نیە بە دەستپێ لەكارترازانی یاسایی سەرۆكەوە لە دەسەلات. ئەم هەوڵە بۆ پەكخستنی ئیدارەی ترامپە. گرەوەكە لەسەر سیناریۆیەكە كە لە ناوەڕاستی حەفتاكان و لەسەردمی نیكسۆن جێبەجێكرا.. ترامپ ئامادەیە بۆ جەنگان، ئیدارەو حزبەكەی لە دەروبەری خۆی كۆ دەكاتەوە. سەرەرای ئەوەش، ترامپ هەوڵی ئەوە دەدات هێرشی پێچەوانە بكات: هەرەشەی كردنەوەی پرسێكی دادگای دەكات دژی سەرۆكی لیژنەی هەواڵگری لە كۆنگرێس، دیموكراتی دیار، ئادەم شیف. بەبۆچونی من، لە ئایندەیەكی نزیكدا جەنگێكی سیاسی رووبەروو دێتە گۆڕێ.\nهەموو ئەم چالاكییانە دەربارەی پرسی لێپرسینەوە دەبێتە هۆی پەكخستنی دەوڵەتی ئەمریكی. ئەم پەك خستنە رەهەنجی سیاسی ناوخۆیی و دەرەوەی هەیە. واتە، ئێستا كاتی گرنگیدان نیە بە سیاسەتی دەرەوە. روونیشە چالاكیەكانی ئەمریكا زۆر بە توندی لاواز دەبێت. ئەمەش دەبێتە هۆی ئەوەی یاریچیە نوێیەكان هەلەكە بقۆزنەوە. لەم دۆخەدا هێزه سەرەكیە رووبەروەكان هەنگاوی وەها دەهاوێژن زادەی رێچكەی ڕاستیە نوێیەكان بێت.\nبە تایبەتی، دوای ئەوەی كرملین رایگەیاندووە گفتۆگۆكانی لەگەڵ ترامپ دەبێ بە رەزامەندی لایەنی روسی بێت، ئەمەش هەولێكە بۆ یارمەتیدانی ترامپ. ئەوەی زۆر گرنگە بەلای ئێمەوە، سەرۆكی ئەمریكا لە پۆستەكەی بمێنێتەوە، ئەگەر بێت و دیموكراتەكان سەركەوتو بن لە كەنارگیركردنی ترامپ، لێكەوتەی ئەوەشی دەبێت لێكۆڵینەوەكە پەیوەندی بە روسیاوە دەبێت. پێویستیشە بە روونی لەوە بگەین كە ئابروچونەكەی ئۆكرانیا لەم دۆخەدا دەكەوێتە دواوە و دیموكراتەكانیش گرەو لەسەر ئەمە دەكەن.


سەروەت ئەنوەر سەوز\nچڵە رێحانەی بۆن خۆشی ئێوارانی زاموا .\nئەگەرچی مێژوی کارکردنمان لە پرۆژەیەکی هاوبەشی زاموا وە دەستی پێکرد ، بەڵام من پێشتر بەهۆی برایەکی پێشمەرگەم لە هەرێمی چوار کە شەهید جەمالی عەلی باپیر ئامر هەریمی بو ، ناوی مامۆستا سەروەتم بیستبو. ئەوکات تەمەنم۱۷ ساڵ بو ، ئەویش ماوەیەک، پێشمەرگەی هەرێمی چوار بوو ، دوای تێپەربونی زەمەن و لەساڵی۱۹۹٥ بەدیداری شاد بوم و باسی دامەزراندنی گەلەرییەک کراو زۆر خۆشحاڵ بو ، ئەو هەمو ئامادەیی خۆی نیشانداو بەلایەوە زۆر باش بوو ، لەو بارو دۆخە دژوارە ، گەلەرییەکی هاوبەش بۆ کاری هونەرمەندان ، بەهەمو شێوازو ستایلە جیاوازەکان بکرێتەوە، بەلای مامۆستا سەروەتەوە گرنگ بو ، بۆ دەسپێکردن لە یەک ژوری تەنیاشەوە بێت ئێمەدەست پێ بکەین .ئەو وتی : کاکە وەرە بزانە من لە ماڵەوە لەپال مەتبەخەکە ،هەمان شوێنی نانخواردن و خواردن دروستکردن چۆن کاردەکەم !ئەگەر ئیرادە هەبیت کار هەر دەکرێت ، بەڵێ کاتیک سەردانم کرد لەشوقەیەکی بچوکی گەرەکی توی مەلیک ، لای فولکەی کاوەی ئاسنگەر ، ئەو دیمە نەو ئەو عەشقە گەورەیەی ئەو هونەرمەندەم بینی، لەو چوارچێوە تەسکەدا چۆن کا ر دەکات !! هیچ شوینیکی وای نییە . ئەم دیمەنەم بۆ بەرێز هێرۆخان گێرایەوە و باسی کارو نەبونی ئەوکاتەی بەشێکی زۆر لە هونەرمەندان و نوسەرانم بۆکرد و پێم راگەیاند : لەبری ئەوەی ئەوان سەردانت کەن ، تۆ ئەگەر بۆت ئەکرێت سەردانی ماڵەکانیان بکە . بە خۆشحاڵیەوە داواکەی پەسەند کردو یەکەم ماڵ کە چوین ماڵی مامۆستا سەروەت بو ، ئیدی سەردان و بەسەرکردنەوەی بەشیکی زۆر لە نوسەرو هونەرمەند لە سلێمانی و هەولێر دەستی پێکرد .لە ماڵە جوانەکەی مامۆستای گەورە سەروەت سەوز ، گفتوکۆی گەرمی ئیمە بۆ هەنگاو نان و دروست بونی پرۆژەی کاری هاوبەشی هونەرمەندان و فرۆشی تابلۆو بەرهەمی هونەری بۆ ماڵ و شوێنی گشتی و دامەزراندی هونەرمەند لە شوێنی هونەری و دروستبونی ژیانیکی باشتر بۆ هونەرمەندان باسکرا، هەر لەزاموا چەند هونەرمەندیکی بەرێز بە پاداشتیکی رەمزی بەڵام لە و دۆخە ناهەموارە دەتوانم بڵێم باش و پێویست بو مانگانە کار ، کرا . دواتریش بەهەمان شێوەی زاموا لە هەولێریش بۆ گە لەریی ئەربێلا ئەو کارانە ئەنجام درا . ئەگەرچی ئەوکاتەش هەندیک لێرەو لەوێ دژ بون ، یان دەیانویست بەچاویکی کەم سەیری پرۆژەی بنیاتنانی زاموا و ئەربێلا کەن و لەرۆژی خۆیدا بابەتیک لەسەر ئەو دۆخە دەنوسم ، بەلام ئیمە لە دیدگایەیکی تەواو هونەریەوە رەنگرێژی بەرنامەی کاری زاموامان دارشت و ئیستاشی لەسەر بێت زاموا پەیرەوی ئەو سەرەتایانە دەکات کە پێشتر دارێژرابو وە دور لە پاشکۆبون بۆ هیچ ئایدیایەکی سیاسی... ئیدی دەنگی نەشاز و بۆچونی ژەهراوی وەک بڵقی سەرئاویان لێهات .\nسلاو بۆ رۆحی پاکیزەیی مامۆستا سەروەت سەوز .....ا\nن- زاهیر سدیق\nیەکەم بەرێوەبەری گەلەریی ئەربێللا\nئەو شەوەی لە هوتیل چراخان ، لە سلێمانی گفتوگۆی نێوان هونەرمەندی کۆچکردو محمد عارف و دکتۆر فەرهاد پیربال بۆکردنەوەی گەلەرییەک لە شاری هەولێر دەستی پێکرد ،ئەوان بۆ درێژە پێدانی فکرەی کارەکەیان،دکتۆر پیربال ، تەلفونیکی بۆکردم و منیش سەردانم کردن بۆ بەشداریکردن لە گفتو گۆکە ، دیارە ئەوان بۆ رێو رەسمی کردنەوەی گەلەریی زاموا لە سلێمانی بون رێکەوتی ۱۹۹٥/۹/۱۷ .\nبۆ پشتگیری پرۆژەکە زۆر بەباشم زانی هاوشێوەی زاموا لە هەولێر شوێنیک پەیداکەین .لەوکاتانەدا پێشنیاری ئەوەم بۆ کردن لە ناو قەڵای هەولێر شوێنێک دابینکەین ، بەتایبەت ئیستا دەستەی فریا کەوتنی قەڵا هەندێک لەو ماڵانە نۆژەن دەکەنەوە، لێرە دەمەویت باسیک لەو قۆناغە ناخۆشەی کوردستان و شەری پارتی و یەکێتی بکەم کەهیچ تروسکاییەک نەمابو ، بەلام هێرۆخان جگە لەوەی زۆر دژی ئەو شەڕە خۆکوژییە بوو ، هەوڵی ئەدا کۆمەک بۆ نۆژەنکردنەوەی قەڵا پەیدا کات، لەبری ئەوەی کۆمەک بۆ چەکە و فیشەک بکات ، هەوڵی ئەدا قەڵای هەولێر لە روخان و هەرەس بپارێزێ وبەتەنها شەڕی بۆ ئاوەدانی ئەکرد، دەستی هاوکاری بۆ پرۆژەی هونەری ورۆشنبیری و کلتوری درێژ ئەکرد، ئێمەش بەشانازییەوە هاوکاری ئەوانە بوین کە دەیان ویست بەردێک بخەنە سەر بەردی ئاوەدانی کوردستان، ناکریت ئەو راستیانە زیندەبەچاڵ کرێت. بەڵێ باسی نۆژەنکردنەوەی خانوەکانی قەڵام کردو دکتۆر فەرهاد پێشنیارەکەی بە باش زانی ،وتی : کە گەراینەوە هەولێر دەچین بۆ قەڵا و دواتر لە قەڵای هەولێر خانوییەکی جوانیان هەڵبژارد بۆ ئەوەی بکرێتە گەلەریی و هاوکات دەستەیەکی بەرێوەبردنی گەلەرییەکەشیان دروست کرد و دکتۆر فەرهاد هەڵبژێردرا ببێت بەیەکەم بەرێوبەری گەلەریی ئەربیللاو ناوی ئەربیللاش لە لایەن دەستەی فریاکەوتنی قەڵا هەڵبژێردرا ، کۆمەڵێک پسپۆرو مامۆستای مێژویی ئەندام بون لەو دەستەیەو هەر ئەوانیش پێشنیاری دروستکردنی پەیکەری ئیبن مستەوفیان کرد ، بە هۆی ئەوەی ئیبن مستەوفی مێژوی چواهەزار سالی قەڵای هەولێری نوسیوەتەوە بەناوی (تاریخ اربل) منیش بەخۆشحاڵیەوە کارێکی گەورەم دروست کرد و بۆ رەمزی مێژوی قەڵای هەولێر بە کاریکی شایستەمان زانی ،بەس بەداخەوە دواتر پەیکەرەکە فرێدرا . ئەو پەیکەرەو گەلەریی ئەربیللا بەیەکەوە ساڵی ۱۹۹٦ رێو رەسمی پەردە لادانی بۆ کرا ،ئەو رێو رەسمەی ئەربێللا بابەتیکی دیکەیەو نامەوێت خوێنەری خۆشەویست و هاورێکانم ماندو بکەم پاش چەند رۆژێکی کە بڵاوی دەکەمەوە\nهونەرمەندی گەورەی کۆچکردو محمد عارف\nهونەرمەندێک وەک پەشمەکی شیرین و رەنگین.\nبۆ هەوڵە سەرەتاییەکانی دامەزراندنی گەلەریی زاموا و دروستبونی رایەڵەی پەیوەندیکردن بەشارو شارۆچکەکانی کوردستانەوە ،نامەیەکی کەمێک جیاواز لە نوسینی نامەی ئاسایم بۆ مامۆستا محمد عارف نوسی، ویستم نامەیەک بێت لە ئاست سەنگ و کەسایەتی هونەری ئەودا بێت ، تیایدا هەواڵی گەرمی فیگەرو رەنگ و تابلۆی نوێ و کارەکانیم پرسیبو ، هیوام خواستبو ، بارانی بەرهەمو داهێنانی لە برەودا بێت ، پێم راگەیاند ئەگەر لوتف بفەرموی سەردانت ئەکەم بۆ هەولێر بەمەستی ئەو پرۆژە هونەریەی سلێمانی ،دیارە ساڵی ۱۹۹٥ وەک ئێستا نەبو جگە لە نائومیدی شەری ناوخۆ و ناخۆشیەکان ، چالاکی هونەریش زۆر کەم بو . بەخویندنەوەی نامەکەم مامۆستای کۆچکردو زۆر خۆشحاڵ بو ،بەر لە گفتوگۆ وەک خۆی دواتر پێی وتم لەرێگەی نوسینی نامەکەوە بەوزمانە هونەریەو بەو شێوەئەدەبی و رۆمانسیە بۆ پێشوازیکرد نو بەسەرکردنەوەی وەک یەکێک لە هونەرمەندە گەورەکانی کوردستان ،رەزامەندی راگەیاند ، نەک تابلۆ بنێریت بەڵکو بێتە سلێمانیش .کاتیک چومە هەولێر سەردانی هونەرمەندان و مامۆستایان محمد عارف و سلێمان شاکرو دارا محمد علی و کەمال غەمبارو دکتۆر فەرهاد پیربالم کرد . بەگشتی ، پەیامی هونەری ئەو پرۆژەیەم پێ راگەیاندن. .مامۆستامحمد عارف وتی کاتیک نامەکەتم پێگەیشت چاوەرێی پیاوێکی گەورەی بەتەمەن بوم .!!بەپێکەنینە شیرینەکەی خۆی فەرموی : نەم زانی ئەوەندە جاحێلی . کاکە نامەکەت کاریگەری زۆری لەسەرم دروست کرد و ئامادەین خۆمان و تابلۆکانمان بێینە سلێمانی و لە کردنەوەی پێشانگاکەش ئامادەبین ،منیش زۆر خۆشحاڵ بوم بەو پێشوازیە گەرمە ، دواجار بۆ یەکەم پێشانگای زاموا هەمو ئامادەبون و هەر لەوێوە بیرۆکەی دروستبونی گەلەریی ئەربیللا بۆ شاری هەولێر دروست بو .ئەوەش چیرۆکێکی کەیەو هیوادارم لەداهاتو باسی سەرەتاکانی ئەربێللا بکەین .


قوباد تاڵەبانی: ھەوڵی زیاتر بدەین بۆ پاراستنی ژینگە\nئەمرۆ دووشەممە 27ی ئەیلولی 2021، قوباد تاڵەبانی جێگری سەرۆکی ئەنجومەنی وەزیران بەشداری کرد لەدیداری ژینگەیی سلێمانی کە لە زانکۆی سلێمانی سازکرابوو.\nلەمیانی بەشداریکردنی لە پانێڵێکی ئەو دیدارەدا، قوباد تاڵەبانی پلان و بەرنامەی حکومەتی ھەرێمی کوردستانی بۆ گرنگیدان بەژینگە ئاشکراکرد و رایگەیاند، دەبێت لایەنە پەیوەندیدارەکانی حکومەت و کەرتی تایبەت ھەماھەنگی بکەن بۆ داڕشتنی پلانی ژینگەیی.\nلەبارەی کێشە ژینگەییەکانی ناوچەی تانجەرۆوە لە سلێمانی، جێگری سەرۆکی ئەنجومەنی وەزیران رایگەیاند: "سەرچاوەی کێشەکە ئەوەیە ھەموو خۆڵ و خاشاک و ئاوەڕۆی شارەکە لەوێ کۆدەبێتەوە، ئەمەش سێ بەرنامە بۆ چارەسەرکردنی ھەیە، یەکێکیان بەرنامەی درێژخایەنە کە پێویستمان بە وێستگەی پاڵاوتنی ئاوەڕۆیە، کەھەوڵمانداوە جێبەجێ بکرێت، پرۆژەیەکی ستراتیژییە بەھاوبەشی کەرتی تایبەت و حکومەت دەبێت، بەشی دووەم ریسایکڵینە کە کۆمپانیایەکی خۆماڵی ئەنجامی دەدات خۆشبەختانە لەم قۆناغەدا 700 تۆن خاشاک ریسایکڵ دەکرێت، بەشی سێیەمیشی پەیوەندیی بەووردبینی و بەدواداچوونەوە ھەیە کەبەرێوەبەرایەتی ژینگە دەتوانێ بەدواداچوون بۆ ئەو کۆمپانیایانە بکات کەپاشماوە و خاشاکیان ھەیە، لەگەڵ ئەوەشدا پێویستمان بەبوونی بەرنامەیەکی گشتگیرە بۆ ھۆشیارکردنەوەی ھاوڵاتیان لەبارەی گرنگی پاراستنی ژینگەوە".\nبەپێی ئامارێکی رێکخراوی گرین سپیس بۆساڵی 2019، شاری سلێمانی بەیەکێک لەپاکترینی شارەکانی عیراق دانراوە لەڕووی پاکی ژینگە و ئاووھەواکەیەوە، لەمبارەیەوە قوباد تاڵەبانی جەختی کردەوە کەچاوەڕێی لەوە زیاترین بۆ شارەکانمان، دەبێ ھەوڵی زیاتر بدەین بۆ پاراستنی ژینگە و چارەسەرکردنی کۆبونەوەی خۆڵ و خاشاک و گرفتە ژینگەییەکانی تر.\nجێگری سەرۆکی ئەنجومەنی وەزیران رایگەیاند: کاری دامەزراوە ئەکادیمی و بەرێوەبەرایەتیەکانی حکومەت و چالاکوانان و کۆمەڵگەی مەدەنی و رێکخراوەکانە کەھۆشیاری بدەنە سیاسیەکان و ڕای گشتی بۆ گرنگیدان بەژینگە و پاراستنی، و کاربکەن بۆ دارشتنی پلانی نوێ.\nقوباد تاڵەبانی وتیشی: "دام و دەزگاکانی حکومەت دەبێ پابەندبن بەرێنماییەکانی پاراستنی ژینگەوە، ھاوکات کەرتی تایبەت دەبێ ئاشنای رێنماییەکان بێت و کاتێ بیر لەپرۆژە و وەبەرھێنان دەکەنەوە بیر لەلایەنی ژینگەیی و گونجاندنی پرۆژەکان بکەنەوە لەگەڵ پێودانگە ژینگەییەکان، تا بەھەموان بەشداربین لەپاراستنی پاک وخاوێنی شارەکەدا".\nلەکۆتایی پانێڵەکەدا قوباد تاڵەبانی، جێگری سەرۆکی ئەنجومەنی وەزیران جەختی کردەوە کەفەرھەنگی پاراستنی ژینگە لەماڵەوە دەست پێ دەکات، دەبێ تاک رابھێنرێت لەسەر پاراستنی ژینگە و پاک و خاوێنی شار و ناوچەکەی خۆی، لەمەشدا حکومەت و کۆمەڵگەی مەدەنی و چالاکوانان و ناوەندی توێژینەوەکان بەھاوکاری میدیا دەتوانن پێکەوە کاربکەن تا ئەم کێشە ژینگەییانە چارەسەر بکرێت.


هەوڵەکانی هەرێمی کوردستان بۆ خۆپاراستن لە نەخۆشی کۆرۆنا\nوەزیری تەندروستی حكومەتی هەرێمی كوردستان باس لەو ڕێوشوێنانە دەکات کە لەلایەن وەزارەتەکەیەوە گیراونەتەبەر بۆ پاراستنی هەرێمی کوردستان لە نەخۆشی جۆرە نوێـیەکەی ڤایرۆسی کۆرۆنا.\nدكتۆر سامان حوسێن بەرزنجی لە وتووێژێکدا لەگەڵ ئەحمەد زێباری لە دەنگی ئەمەریكا، گوتی لە فڕۆكەخانەكان دوو ئامێر دانراون یەكێكیان جێگیرکراوە کە كامێرای تایبەتە بە هەستکردن بە پـلەی گەرمی جەستە، ئەم ئامێرە لە دورەوە پلەی گەرمی لەشی مرۆڤەکان مەزەندە دەکات. ئامێرەکەی دیکە دەستیـیە و بۆ هەمان مەبەست بەکاردەهێنرێت. ئەگەر بێت و نیشانەیەك لە نیشانەكانی نەخۆشیـیەکەی هەبێت، وەکو بەرزبوونەوەی پلەی گەرمی لەش و كۆخە و تەنگە نەفەسی و قۆرگ ئێشە، ئەو کاتە گومانی لێ دەكرێت، هەموو ئەو گەشتیارانەشی كە گەڕاونەتەوە سەلامەتن و چاودێری تەندروستیان دەكەین.\nلەبارەی گەراندنەوەی ئەو سێ هاووڵاتیە چینیەی لە فرۆكەخانەی نێودەوڵەتی هەولێر بۆ وڵاتی چین، وەزیری تەندروستی گوتی ئەوانە هەڵگری ڤایرۆسەکە نەبوون ئەوانە هاوڵاتی چینی بوونە پەیڕەوی ئەو بڕیارەی وەزارەتی ناوخۆی حكومەتی هەرێمی كوردستان كراوە بە گەڕانەوەی هاوڵاتی چینی بۆ ماوەیەكی كاتی ئەو بریارە دراوە.\nئامادەكاریەكی نەخۆشخانەكانی هەرێمی كوردستان لە حاڵەتی توش بوونی كەسانێك بەو نەخۆشیانە چوون كراوە ؟\nدكتۆر سامان بەرزنجی گوتی سەنتەر هەیە لە ناو نەخۆشخانەكان لە سلێمانی ئامادەكاری كراوە و لە هەولێریش سەنتەری نەخۆشیە گوازراوەكان هەیە لە دهۆكیش بە هەمان شێوە بەڵام خوشبەختانە هیچ حاڵەتێك نەبووە داخلیان بكەین .\nلەبارەی كەسە گومانلێكراوەكانی توشبوون بە نەخۆشی ڤایرۆسی كۆرۆنا لە هەرێمی كوردستان\nناوبراو دەڵێت هیچ گومانلێكراو نیە گومانلێكراو واتا نیشانەیەكی هەبێت حالەتیك هەندێك شتی لێ دوزراوەتەوە خوشبەختانە هەموویان ساغ و سلامەتن بەڵام ڤایرۆسەكە لە ماوەی چواردە ڕۆژ دەبێت چاودێری بكرێت بۆیە لە یەكەم ڕۆژەوە ناتوانرێت بڵێن ئەمە گۆمانلێكراوە یان گومانلێكراو نیە لەو ماوەیە ئێمە چاودێری دەكەین.\nوتووێژ لەگەڵ وەزیری تەندروستی هەرێمی کوردستان